title: Daisuke Katō

text: Daisuke Katō (18. helmikuuta 1911 – 31. heinäkuuta 1975) oli japanilainen näyttelijä. Hän näytteli yli 150 elokuvassa, usein sivuosissa. Hän näytteli monessa Akira Kurosawan elokuvassa, kuitenkin pienissä rooleissa. Näistä merkittävin oli samurai Shichirōjin rooli elokuvassa "Seitsemän samuraita" (1954).


title: Onni Vainio

text: Onni Vainio (s. 13. maaliskuuta 1916) oli suomalainen pesäpalloilija.


title: Onni Vainio

text: Yhteiskuntatieteiden maisteri ja pankinjohtaja Onni Vainio pelasi Helsingin Pallonlyöjien edustusjoukkueessa 1936-43 ja 1945-48 ulkopelipaikkanaan 2-vahti. Suomen mestaruuden Vainio saavutti v. 1938 ja pelasi urallaan neljä Itä-Länsi-ottelua. Vainio pelasi aiemmin TUL:n seurassa Helsingin Kullervossa, jolta ajalta hänellä on myös .


title: Peter Swärdh

text: Peter Swärdh (s. 27. helmikuuta 1965) on ruotsalainen jalkapallovalmentaja ja entinen pelaaja.


title: Peter Swärdh

text: Swärdh pelasi koko uransa ajan IFK Hässleholmissa puolustajana. Hän lopetti uransa 27-vuotiaana vuonna 1992 ja kerkesi juuri olla mukana nousujuhlissa ykkösdivisioonaan kaudella 1991.


title: Peter Swärdh

text: Pelaajauransa jälkeen Swärdh jatkoi IFK Hässleholmissa apulaisvalmentajana Anders Linderothin apuvalmentajana. Päävalmentajadebyyttinsä hän teki 1999 Högaborgs BK:ssa, josta siirtyi myöhemmin samana vuonna Helsingborgs IF:n organisaatioon B-joukkueen valmentajaksi. Hän nousi seuran edustusmiehistön päävalmentajaksi elokuun lopulla 2002 Sören Cratzin potkujen jälkeen. Hän johdatti seuran kauden päätteeksi Allsvenskanissa neljänneksi ja sai jatkaa tehtävissään. Seuraavilla kausilla Helsingborg ei kuitenkaan onnistunut nousemaan kärkisijoille ollen huonoimmillaan 10:s kaudella 2004. Lopulta hän sai potkut tehtävistään toukokuussa 2006.


title: Peter Swärdh

text: Helsingborgista saatujen potkujen jälkeen Swärdh jatkoi uraansa Åtvidabergs FF:n päävalmentajana joulukuussa 2006. Hän luotsasi seuraa kaksi kautta Superettanissa sijoittuen molemmilla kausilla joukkueineen kuudenneksi.


title: Peter Swärdh

text: Lokakuussa 2008 Swärdh jätti ÅFF:n ja siirtyi Mjällby AIF:n peräsimeen. Debyyttikausi Mjällbyssä päättyi komeasti Superettanin voittoon kahdeksan pisteen erolla Swärdhin entiseen seuraan Åtvidabergiin. Nousu Allsvenskaniin ratkesi neljä kierrosta ennen sarjan loppua. Swärdhin johdolla Mjällby vakiinnutti paikkansa Allsvenskanissa sijoittuen heti kaudella 2010 komeasti kuudenneksi. Seuraavilla kausilla seuran sijoitus painui ja kausi 2012 päättyi lopulta alle odotusten vasta sijalle 12. Kauden jälkeen Swärdh jätti seuran ja palasi kolmivuotisella sopimuksella Åtvidabergs FF:n päävalmentajaksi.


title: Peter Swärdh

text: Swärdhin johdolla ÅFF pelasi varmasti itsensä Allsvenskanin keskikastiin ja sijoittui kausina 2013–2014 liigassa kahdeksanneksi. Kauden 2014 jälkeen Swärdh jätti ÅFF:n ja allekirjoitti kaksivuotisen sopimuksen Kalmar FF:n kanssa. Swärdhin debyyttikausi oli vaikea ja Kalmar sijoittui Allsvenskanissa vasta sijalle 13, mikä oli huonoin sijoitus sitten kauden 2002, jolloin Kalmar putosi Allsvenskanista. Kaudella 2016 joukkue paransi peliään ja oli kauden päätteeksi kuudes. Kaudella 2017 Kalmar vajosi jälleen putoamiskamppailuun ja kesäkuun puolivälissä 2017 Swärdh sai potkut seurasta.


title: Isao Kimura

text: Isao Kimura (22. kesäkuuta 1923 – 4. heinäkuuta 1981) oli japanilainen näyttelijä, joka näytteli useissa Akira Kurosawan elokuvissa. Hän näytteli muun muassa elokuvassa "Kulkukoira" (1949) tarinan pääroistoa. Hänet muistetaan parhaiten roolistaan teini-ikäisenä samuraina (vaikka hän oli oikeasti jo 31-vuotias) elokuvassa "Seitsemän samuraita" (1954). Hän kuoli 58-vuotiaana syöpään.


title: Ensio Vuorinen

text: Ensio Vuorinen (s. 13. maaliskuuta 1916) oli suomalainen pesäpalloilija.


title: Ensio Vuorinen

text: Ensio "Janne" Vuorinen pelasi Helsingin Pallonlyöjien edustusjoukkueessa 1937–1943 ja 1945–1948. Ulkopelissä Vuorinen pelasi lukkarina ja voitti yhden Suomen mestaruuden vuonna 1938 ja pelasi yhdessä Itä-Länsi-ottelussa. Vuorinen kuului HPL:n johtokuntaan 1948. Vuorisen aiempia joukkueita olivat Helsingin Kisa-Toverit, jossa , ja Pallo-Toverit. Vuorinen siirtyi vuonna 1949 Vaasan Mailaan.


title: Pitcairninkerttunen

text: Pitcairninkerttunen ("Acrocephalus vaughani") on ruokokerttusten sukuun kuuluva varpuslintu, joka elää kotoperäisenä vain Pitcairnin saariryhmään kuuluvalla Pitcairnilla eteläisellä Tyynellämerellä. Richard Bowdler Sharpe kuvaili lajin holotyypin vuonna 1900.


title: Gustaf Hartala

text: Gustaf Hartala vuoteen 1935 Hedberg (3. huhtikuuta 1913 – 11. tammikuuta 1950) oli suomalainen pesäpalloilija.


title: Gustaf Hartala

text:
"Gösta" tai "Juta" Hartala pelasi HPL:n edustusjoukkueessa vuosina 1938-39 edustettuaan sitä ennen Viipurin Pallonlyöjiä 1928-37. Hartala voitti kaksi Suomen mestaruutta 1928 (VPL) ja 1938 (HPL). Hartala on kaikkien aikojen nuorin pesäpallon miesten Suomen mestaruuden voittanut pelaaja. Hän oli vasta 15-vuotias, kun
voitti Viipurin Pallonlyöjien paidassa Suomen mestaruuden. Hartala pelasi takakentällä. Hartala pelasi kolme Itä-Länsi-ottelua VPL:n riveissä ja muun Suomen joukkueessa 1932 Lahden Mailaveikkoja vastaan. Hartala menetti sodassa molemmat jalkansa.


title: Mustakulmakerttunen

text: Mustakulmakerttunen ("Acrocephalus bistrigiceps") on itäaasialainen varpuslintu. Sen elinympäristö käsittää Siperian kaakkoisosan ja Venäjän kaukoidän, Kiinan koillis- ja itäosat, Korean niemimaan, Sahalinin sekä Japanin Hokkaidon ja Honshun. Robert Swinhoe kuvaili lajin holotyypin Xiamenista, Kiinan Fujianista 1860.


title: Moez Ben Cherifia

text: Moez Ben Cherifia (, s. 24. kesäkuuta 1991 Tunis, Tunisia) on tunisialainen jalkapallomaalivahti, joka edustaa Tunisian pääsarjassa pelaavaa Espérancea.


title: Moez Ben Cherifia

text: Ben Cherifia aloitti uransa Espérancen junioreissa, josta hänet nostettiin edustukseen kaudella 2009-2010, edustusjoukkueen kärsittyä maalivahtiongelmista. Ben Cherifia pelasi ensimmäisen ottelunsa US Monastiria vastaan 3. maaliskuuta 2010. Ottelu päättyi Esperancen 2-0 voittoon. Kaudella 2010–2011 Ben Cherifia nousi joukkueensa ykkösvahdiksi pelattuaan kauden aikana 19 sarjaottelua. Joukkue juhli myös kauden päätteeksi triplamestaruutta, kun se voitti Tunisian mestaruuden lisäksi Tunisian cupin, sekä Afrikan Mestarien liigan. Myös seuraava kausi 2011–2012 oli Ben Cherifian kannalta menestys, sillä hän voittamassa uransa kolmatta Tunisian mestaruutta. Lisäksi Espérance eteni toisen kerran peräkkäin Afrikan Mestarien liigan loppuottelun, jossa se tällä kertaa hävisi Al-Ahlille maalein 3–2. Kauden päätteeksi Kawarji.com internetsivuston lukijat äänestivät Ben Cherifia kauden 2011–2012 Tunisian parhaaksi maalivahdiksi.


title: Moez Ben Cherifia

text: Ben Cherifia aloitti maajoukkueuransa Tunisian alle 20-vuotiaiden maajoukkueessa vuonna 2010. Ben Cherifia valittiin myöhemmin vuoden 2012 Afrikan-mestaruuskilpailuihin, jossa Tunisia selvisi puolivälieriin saakka.


title: Moez Ben Cherifia

text: Ben Cherifia pelasi ensimmäisen A-maaottelunsa Perua vastaan 29. helmikuuta 2012, tultuaan vaihdosta kentälle.


title: Moez Ben Cherifia

text: Ben Cherifia toimi maansa ykkösvahtina vuoden 2013 Afrikan-mestaruuskisoissa, jossa hän pelasi kaikissa kolmessa ottelussa, kun Tunisia jäi kisojen alkulohkoon.


title: Kiinankerttunen

text: Kiinankerttunen ("Acrocephalus sorghophilus") on itäaasialainen varpuslintu. Sen elinympäristö tunnetaan puutteellisesti, mutta se pesinee ainakin Koillis-Kiinassa, ja talvehtii ainakin Filippiineillä. Robert Swinhoe kuvaili lajin holotyypin Xiamenista, Fujianista Kiinasta 1863.


title: Roberta Williams

text:
Roberta Williams (s. 16. helmikuuta 1953) on yhdysvaltalainen pelisuunnittelija ja kirjailija. Hänet tunnetaan parhaiten pioneerityöstään graafisissa seikkailupeleissä, kuten King’s Questissä. Hän on toinen seikkailupeleihin erikoistuneen pelitalon Sierra Entertainmentin perustajista.
Hän asuu Seattlessa ja Meksikossa aviopuolisonsa Ken Williamsin ja kahden lapsensa kanssa.


title: Roberta Williams

text: 1980- ja 1990-luvuilla Roberta ja hänen aviopuolisonsa Ken Williams olivat johtavia graafisten seikkailupelien alan hahmoja perustettuaan yhdessä tietokonepelejä suunnittelevan ja julkaisevan yhtiön Sierra On-Line Systemsin (joka myöhemmin uudelleennimettiin Sierra On-Lineksi). Roberta Williams käsikirjoitti ja suunnitteli useita Sierran suosituimpia pelejä kuten "King’s Quest" -pelisarjan, "The Colonel’s Bequest" ja "Phantasmagoria" -pelit. Vaikka yhtiö myytiin Vivendille vuonna 1996, Williamsin työt jatkuivat vielä vuoden myynnin jälkeenkin.


title: Roberta Williams

text: Williamsin ensimmäinen käsikirjoittama peli on "Mystery House" julkaistiin vuonna Apple II:lle.


title: Roberta Williams

text: Roberta poseerasi yhtiönsä julkaisemassa pelissä, "Softporn Adventure by Chuck Benton", ja myöhemmin kahden lapsensa kanssa pelin "Mixed-Up Mother Goosen" kansikuvassa. Roberta esiintyy myös animoituna hahmona pelissä "Leisure Suit Larry 3". Sierran myynnin (ja lopulta sulkemisen) jälkeen Roberta Williams on pysynyt poissa julkisuudesta ja antaa harvoin haastatteluja menneisyydestään yhtiössä. Vuonna 2006 haastattelussa Williams sanoi pelisuunnittelijan uransa olevan menneisyyttä ja haluavansa kirjoittaa historiallisen romaanin.


title: Jon Edward Ahlquist

text: Jon Edward Ahlquist on yhdysvaltalainen lintutieteilijä.


title: Jon Edward Ahlquist

text: Ahlquist on erikoistunut molekyylifylogeniaan ja lintutieteeseen. Hän työskenteli yhdessä Charles Sibleyn kanssa Yalen yliopistossa, josta molemmat lähtivät 1987. Vuonna 1988 Yhdysvaltain Tiedeakatemia palkitsi heidät "Daniel Giraud Elliot medal"illa. Tammikuussa 1991 Sibley ja Ahlquist julkaisivat teoksen "Phylogeny and Classification of Birds", missä he esittelivät uuden lintujen polveutumishistorian, joka tunnetaan Sibley-Ahlquist taksonomiana. Teoksen julkaisuaikaan Ahlquist toimi Ohion yliopiston apulaisprofessorina. Hän jäi eläkkeelle 1999.


title: Šikolenko

text: Šikolenko voi viitata ainakin seuraaviin henkilöihin:


title: Salatsi

text: Salatsi (latviaksi "Salacgrīva") on kaupunki Vidzemen historiallisella alueella Latvian pohjoisosassa. Kaupungissa on satama Salatsijoen suulla. Kaupunki on 104 kilometrin päässä Riiasta ja 10 kilometrin päässä Viron rajasta. Asukkaita Salatsissa oli vuoden 2010 alussa 3 386.


title: Salatsi

text: Kaupungin paikalla sijaitsi aikoinaan liiviläisten asutuskeskus. Nykyinen kaupunki syntyi Albert von Buxhövdenin perustamana 1226. Kaupunki oli melko pieni aina 1870-luvulle saakka, jolloin satama toi työläisiä kalastuksen pariin. Salatsi oli tiettävästi viimeinen alue Liivinmaalla, jossa puhuttiin liivin kieltä. 1900-luvulla kalastuselinkeino siirtyi paljolti pohjoiseen Ainažin kaupunkiin. Salatsi sai kaupungin oikeudet vuonna 1928 ja vuonna 1935 siellä asui vähän alle 1 000 asukasta. Neuvostoliiton miehitettyä Latvian 1945 kalastusteollisuus siirtyi jälleen Salatsiin ja satama rakennettiin kokonaan uudestaan.


title: Salatsi

text:
Kaupungissa järjestetään Baltian suurin musiikki- ja taidefestivaali Positivus Festival. Festivaali järjestettiin vuonna 2013 seitsemättä kertaa.
Salatsin kaupungilla on käytössään lippu ja vaakuna. Vaakuna otettiin käyttöön kaupungin saadessa kaupungin oikeudet vuonna 1928. Vaakunassa on kuvattu musta ankkuri jokea kuvaavan hopeisen alueen päällä. Taustaväri on punainen. Kaupungin lippu otettiin käyttöön vuonna 1997 ja siinä on kuvattu kaupungin vaakuna.


title: Maarukanmetsä

text: Maarukanmetsä on metsä- ja asuinalue Vantaalla Mikkolan kaupunginosan eteläosassa. Alue on esimerkki 2000-luvun lisärakentamista. Asuinalueelle on kolmi- tai viisikerroksisista kerrostaloija rakennusten välisine viherkaistaleineen ja leikkipaikkoineen. Lisäksi alueella on kaksikerroksisia rivitaloja ja Maarukan päiväkoti (Uranuksentie 3).


title: Maarukanmetsä

text: Asuinalueen eteläpuolella on puutarhapalstoja sekä sähkönsiirtolinjojen eteläpuolella Sipoon Myyraksen (Myras) asuinalue Keravanjoen pohjoisrannalla. Asuinalueen länsi-, lounais- ja itäpuolella on metsää, pohjoisessa sijaitsee teollisuusalue. Lyhyen matkan päässä lounaassa Matarin kaupunginosassa on Matarinpuisto ja Keravanjoen Matarinkoski.


title: Jean Dorst

text: Jean Dorst (7. elokuuta 1924 Mulhouse - 8. elokuuta 2001 Pariisi) oli ranskalainen lintutieteilijä.


title: Jean Dorst

text: Dorst opiskeli biologiaa ja paleontologiaa Pariisin yliopistossa. 1947 hän liittyi Ranskan kansallismuseon (Muséum national d'histoire naturelle) henkilökuntaan. 1964 hänet valittiin Jacques Berliozin seuraajaksi museon nisäkäs- ja lintuosaston johtajaksi. 1975 hänet nimitettiin museon johtajaksi. 1985 hän erosi virasta protestina hallituksen uudistustoimille museossa.


title: Jean Dorst

text: Dorst oli Ranskan Tiedeakatemian jäsen ja yksi Charles Darwin Foundationin perustajista. Hän oli Ranskan lintutieteellisen yhdistyksen puheenjohtaja 1966-1967, toimi Australian Canberrassa vuonna 1974 järjestetyn 16. kansainvälisen lintutieteen kongressin puheenjohtajana, ja oli Kansainvälisen luonnonsuojeluliiton (IUCN) varapuheenjohtajana.


title: Jean Dorst

text: Dorst nimesi yhdessä Christian Jouaninin kanssa somalianmetsäfrankoliinin ("Francolinus ochropectus").


title: Tukistaminen

text: Tukistaminen eli tukkapölly on ruumiillisen kurituksen (tavallisesti lasten ruumiillisen kurituksen) tapa, jossa kurittaja ottaa kiinni kuritettavan tukasta ja repii siitä. Kuten kaikki ruumiillinen kuritus, tukistaminen on nykyään monissa maissa kielletty. Tukistaminen on kenties piiskaamisen ohella ollut yleisin tapa ruumiillisesti kurittaa lapsia.


title: Red Bull Arena

text: Red Bull Arena tarkoittaa seuraavia asioita:


title: Rice-Eccles Stadium

text: Rice-Eccles Stadium on stadion Salt Lake Cityssä Utahin osavaltiossa Yhdysvalloissa.


title: Rice-Eccles Stadium

text: Stadionilla järjestettiin vuoden 2002 talviolympialaisten avajaiset ja päättäjäiset ja sen nimi oli olympialaisten ajan Rice-Eccles Olympic Stadium.


title: Rice-Eccles Stadium

text: Rice-Eccles Stadium on nykyään käytössä pääasiassa Utah Utesin amerikkalaisen jalkapallojoukkuuen otteluissa.


title: Selim Rebai

text: Selim Rebai (s. 23. helmikuuta 1991 Sfax, Tunisia) on tunisialainen jalkapallomaalivahti, joka edustaa Tunisian pääsarjassa pelaavaa Sfaxienia.


title: Selim Rebai

text: Rebai aloitti uransa CS Sfaxienin junioreissa, josta hänet nostettiin edustukseen kaudella 2009-2010. Rebai pelasi ensimmäisen ottelunsa CA Bizertinia vastaan 25. maaliskuuta 2010. Ottelu päättyi Sfaxienin 4-2 voittoon.


title: Matti Havulinna

text: Matti Juhani Havulinna (3. toukokuuta 1931 Tampere – 29. kesäkuuta 2012) oli suomalainen meloja, joka kilpaili kanadalaiskanootilla.


title: Matti Havulinna

text: Havulinna edusti Suomea Helsingin 1952 olympialaisissa. Yhdessä Tuomo Tuormaan kanssa hän karsiutui kanadalaiskaksikoiden 1 000 metrin alkuerissä Suomen-ennätysajalla 4.54,0.


title: Matti Havulinna

text: Seuratasolla 182-senttinen Havulinna edusti Kangasalan Melojia ja Pirkka-Melojia. Hän voitti Suomen-mestaruuden kanadalaiskaksikoiden 1 000 metrillä vuonna 1950 ja 10 000 metrillä vuonna 1952 sekä kanadalaisyksiköiden 4 × 500 metrillä vuosina 1954, 1955 ja 1956.


title: Matti Havulinna

text: Havulinna kilpaili myös keilailussa ja voitti juniorimestaruuksia jääkiekossa. Hän toimi 1970-luvulla Kangasalan Voiton pikaluistelujaoston puheenjohtajana.


title: Matti Havulinna

text: Matti Havulinnan isoveli Kalle Havulinna oli jääkiekossa moninkertainen maajoukkuemies ja Suomen-mestari, ja pikkuveli Jukka Havulinna voitti jääkiekossa nuorten Suomen-mestaruuden vuonna 1953.


title: Joli OS

text: Joli OS (alun perin Jolicloud) on Ubuntuun perustuva, minikannettaville suunnattu Linux-jakelu, jonka kehitystyön aloitti Tariq Krim vuonna 2008. Käyttöjärjestelmästä oli pitkään saatavilla vain esijulkaisuversio (v. 0.9), joka päivittyi täyteen 1.0-versioon heinäkuussa 2010. Samalla vanha "Ubuntu Netbook Editioniin" perustunut käyttöliittymä vaihtui Joli OS:n omaan HTML5-sivunkuvauskielellä rakennettuun työpöytään, josta paikalliset ja verkkosovellukset käynnistetään.


title: Joli OS

text: Joli OS tukee valtaosaa markkinoiden minikannettavista useilta valmistajilta, kuten Acerilta, Asukselta, HP:ltä, Samsungilta ja Delliltä. Bluetooth, WLAN, 3G-sovittimet, Flash ja useimmat koodekit toimivat suoraan asennuksen valmistuttua.


title: Joli OS

text: Joli OS:ssä yhteisöllinen media, kuten Twitter, Facebook ja Skype, ovat keskeisellä sijalla. Paikallisesti asentuvien ohjelmien lisäksi käyttöjärjestelmään on saatavilla useita Chromium-pohjaisia web-sovelluksia, joiden käyttämiseen luodaan tili ja tarvitaan verkkoyhteys.


title: Joli OS

text: Maaliskuussa 2011 julkaistun version 1.2 myötä käyttöjärjestelmästä alettiin käyttää nimeä "Joli OS". Alkuperäinen nimi "Jolicloud" jäi merkitsemään pilviverkkopalvelua, jota käytetään selaimella alustariippumattomasti.


title: Työvoitto

text: Työvoitto on suomalaisen rap-yhtye Trilogian ensimmäinen studioalbumi, joka julkaistiin vuonna 2004. Sen julkaisi Bonnier Amigo Music Group. Levyltä julkaistiin singlet "Hei!" sekä "Tämmöst tänään/Kädest suuhun".


title: Työvoitto

text: Albumi debytoi Suomen virallisen listan sijalla 28, ja putosi toisella listaviikollaan sijalle 37.


title: Työvoitto

text: Kaikki kappaleet säveltänyt Wretch sekä sanoittaneet Aspekti, KT ja Wretch, ellei toisin mainittu.


title: Tuomo Tuormaa

text: Tuomo Uolevi Tuormaa (7. lokakuuta 1926 Sortavala – 25. helmikuuta 2010 Valkeakoski) oli suomalainen meloja, joka kilpaili kanadalaiskanootilla.


title: Tuomo Tuormaa

text: Tuormaa edusti Suomea Helsingin 1952 olympialaisissa. Yhdessä Matti Havulinnan kanssa hän karsiutui kanadalaiskaksikoiden 1 000 metrin alkuerissä Suomen-ennätysajalla 4.54,0.


title: Tuomo Tuormaa

text: Seuratasolla "Tommi" Tuormaa edusti Kangasalan Melojia. Hän voitti Suomen-mestaruuden kanadalaiskaksikoiden 1 000 metrillä vuonna 1950 ja 10 000 metrillä vuonna 1952. Hän voitti Helsingin ympärimelonnan vuonna 1952.


title: Tuomo Tuormaa

text: Tuormaa toimi Kangasalan Melojien johtokunnan jäsenenä vuosina 1946–1950.


title: EUVE

text: EUVE ("The Extreme Ultraviolet Explorer Mission") oli NASA:n tähtitieteellinen tutkimussatelliitti, joka kartoitti maailmankaikkeuden kohteita ultraviolettisäteilyn aallonpituuksilla.


title: EUVE

text: EUVE-satelliitti laukaistiin avaruuteen kesäkuun 7. päivänä 1992. Laukaisu tehtiin Yhdysvaltain Cape Canaveralin avaruuskeskuksesta Delta II -kantoraketilla Maata kiertävälle radalle noin 430 km:n korkeuteen, jossa radan inklinaatiooli 28,4 astetta.


title: EUVE

text: Ensimmäisen 6 kuukauden aikana satelliitti teki taivaan yleiskartoituksen ultraviolettisäteilyn aallonpituuksilla. Tämän jälkeen UV-kohteita tutkittiin tarkemmin. Satelliitin toiminta päättyi tammikuun 31. päivänä 2001. EUVE-satelliitti tuhoutui ilmakehässä vuotta myöhemmin tammikuun 30. päivänä 2002. Toimintansa aikana EUVE ehti tutkimaan 350 avaruuden kohdetta.


title: EUVE

text: EUVE-satelliitin kartoitusaallonpituusalue oli 70–760 Å. Satelliitin mukana oli kolme ultraviolettikaukoputkea, jotka tarkkailivat avaruuden kohteita 80–900 Å:n alueella. Mittalaitteisiin kuului lisäksi EUV-spektrometri. Mittalaitteiden suunnittelun ja toteutuksen teki Space Sciences Laboratory Kalifornian yliopisto, Berkeleyssä.


title: Üsküdar

text: Üsküdar on Istanbulin esikaupunki, joka sijaitsee Bosporin itärannalla vastapäätä Galataa, Kadıköyn pohjoispuolella.


title: Üsküdar

text: Üsküdar on lauttayhteydessä Istanbulin keskustaan. Vuonna 1973 valmistuneen Bosporin sillan itäpää on hieman Üsküdarin pohjoispuolella.


title: Üsküdar

text: Üsküdar on alkujaan antiikin kreikkalaisten perustama siirtokuntakaupunki, jonka nimi oli "Khrysopolis" (kultainen kaupunki), (). Bysanttilaisena aikana se sai nimen "Skutari" tai "Skutarion" ().


title: Pablo Amo

text: Pablo Amo Aguado (s. 15. tammikuuta 1978 Madrid, Espanja) on espanjalainen jalkapalloilija. Hän edustaa tällä hetkellä kreikkalaista Panserraikosia ja on pelipaikaltaan keskuspuolustaja.


title: Pablo Amo

text: Amo aloitti ammattilaisuransa pelaamalla Sporting Gijónissa, jota hän edusti kolme kautta. Joukkue pelasi maan toiseksi korkeimmalla sarjatasolla Segunda Divisiónissa. Kaudeksi 2002–2003 hän siirtyi Deportivo La Coruñaan, jossa hän kuitenkin jäi vähälle peliajalle. Vasta kaudella 2007–2008 hänen vastuunsa lisääntyi hyvien otteiden jälkeen, tätä ennen hän oli pelannut lainasopimuksilla Valladolidissa ja Recreativo Huelvassa, joukkueen päävalmentaja Miguel Ángel Lotinan peluuttaessa viiden miehen puolustuslinjaa.


title: Pablo Amo

text: 13. tammikuuta 2008 Amo pelasi Deportivossa ensimmäisen ottelunsa kolmeen vuoteen. Hän teki Villarrealia vastaan maalin sekä tuli ulosajetuksi, kun ottelu päättyi lopulta Deportivon 3–4-tappioon. Kolme kuukautta myöhemmin kotiottelussa Barcelonaa vastaan hän onnistui niin ikään maalinteossa. Seuraavalla kaudella 2008–2009 Amo ei juurikaan saannut vastuuta johtuen akillesjänne vaivoista, jonka takia hän joutui olemaan sivussa pelikentiltä.


title: Pablo Amo

text: 3. elokuuta 2009 hän teki kaksivuotisen sopimuksen Zaragozan kanssa. Hän pelasi joukkueessa yhden kauden ajan ja otteluita kertyi yhteensä 9.


title: Pablo Amo

text: Kesällä 2010 hän siirtyi krekkalaisseura Panserraikosiin.


title: Hannu Jalonen

text: Hannu Jalonen (s. 15. toukokuuta 1958 Oulu) on entinen suomalainen jääkiekkoilija. Jalonen oli pelipaikaltaan puolustaja, ja edusti jääkiekon SM-liigassa Oulun Kärpät ja Jokereita Urallaan Jalonen pelasi 335 ottelua SM-liigassa, ja pelasi myös 49 pudotuspeliottelua. Jalonen voitti yhden kullan ( Kärpissä), kaksi hopeaa ( Jokereissa ja Kärpissä) sekä kolme pronssia SM-liigassa (, ja Kärpissä).


title: Hannu Jalonen

text: Jalonen pelasi ensi kerran SM-liigassa kaudella , seuranaan Oulun Kärpät. Jalonen edusti Kärppiä aina kauteen saakka, ja pelasi Helsingin Jokereissa kauden . Jalonen palasi Kärppiin kaudeksi , jonka jälkeen hän siirtyi Ruotsiin, Division 1:een, seuranaan Frölunda HC. Kaudella Jalonen pelasi jälleen Kärpissä. SM-liiga ura päättyi kaudella , jolloin Kärpät putosi SM-liigasta. Jalonen pelasi vielä yhden kauden I-divisioonassa kunnes päätti uransa.


title: Hannu Jalonen

text: Jalonen on toiminut muun muassa Kärppien naisten joukkueen valmentajana ja joukkueenjohtajana.


title: G 3/08

text: G 3/08 on vireillä oleva lähete Euroopan patenttiviraston (EPO) laajennetussa valituslautakunnassa. Lähetteen on saattanut vireille EPO:n presidentti Alison Brimelow 22.10.2008, ja sen kohteena on tietokoneohjelmien patentoitavuus Euroopan patenttisopimuksen (EPC) nojalla.


title: G 3/08

text: Euroopan patenttiviraston vastaanotto-osaston, tutkimusosastojen, väiteosastojen ja lakiosaston päätöksistä on mahdollista valittaa EPO:n valituslautakuntiin ("Boards of Appeal"). Lisäksi EPO:ssa toimii laajennettu valituslautakunta ("Enlarged Board of Appeal"), joka ei kuitenkaan yleensä muodosta ylempää valitusastetta valituslautakuntiin nähden vaan toimii erityisosastona, jonka tehtävänä on varmistaa EPC:n yhtenäinen soveltaminen. Valituslautakunnat voivat lähettää kysymyksen käsiteltäväksi laajennettuun valituslautakuntaan, jos ne katsovat sen olevan tarpeellista yhtenäisen lainkäytön kannalta tai jos kysymys koskee tärkeää lainkohtaa. EPO:n presidentti voi lähettää kysymyksen käsiteltäväksi laajennettuun valituslautakuntaan, jos kaksi valituslautakuntaa on antanut keskenään ristiriitaiset päätökset. Osapuolten itsensä on mahdollista saattaa valituslautakunnan antama päätös laajennetun valituslautakunnan käsiteltäväksi vain siinä tapauksessa, että päätöksen syntyyn on liittynyt merkittävä muodollinen puute tai rikollinen teko.


title: G 3/08

text: Euroopan patenttisopimuksen Art. 52(2)(c) nojalla tietokoneohjelmat eivät ole patentoitavissa. Artikla 52(3) EPC määrittelee edelleen, että edellä mainittu poikkeus on sovellettavissa vain siltä osin kuin eurooppapatenttihakemus tai eurooppapatentti koskee tietokoneohjelmia sellaisenaan. EPO:n nykyisen käytännön mukaan tietokoneohjelma ei ole patentoitavissa, ellei se kykene aikaansaamaan sellaista teknistä lisävaikutusta, joka ylittää ohjelman ja laitteiston normaalin teknisen vuorovaikutuksen. Keksintö, joka on toteutettu tietokoneen avulla (CII, "computer-implemented invention") ja jossa hyödynnetään tietokonetta tai tietokoneverkkoa, voi kuitenkin olla patentoitavissa, jos tällainen tekninen lisävaikutus on osoitettavissa ja keksintö tarjoaa teknisen ratkaisun tekniseen ongelmaan. Tämän lisäksi keksinnön tulee toteuttaa muut patentoitavuudelle EPC:ssä asetetut vaatimukset, kuten uutuus ja keksinnöllisyys.


title: G 3/08

text: Lähetteen G 3/08 saatekirjeessä EPO:n presidentti Alison Brimelow toteaa, että tietokoneohjelmien patentoitavuudelle sellaisenaan asetettu poikkeus ja sen soveltaminen ovat perustavalla tavalla tärkeitä kysymyksiä, koska ne määrittävät patentoitavuuden rajat ohjelmistoalalla. Laajennetun valituslautakunnan näkemys tulee vaikuttamaan paitsi Euroopan patenttiviraston myös EPC-jäsenmaiden kansallisten patenttivirastojen käytäntöihin tietokoneohjelmien patentoitavuuden suhteen. Esimerkiksi Ison-Britannian patenttivirasto on perinteisesti soveltanut EPO:a tiukempaa linjaa ohjelmistokeksinnöissä, ja laajennetun valituslautakunnan ratkaisun odotetaankin harmonisoivan näiden virastojen oikeuskäytäntöjä.


title: G 3/08

text: EPO:n presidentti on esittänyt lähetteessä G 3/08 neljä kysymystä laajennetulle valituslautakunnalle. Lähetteen yhteenvedon mukaan nämä neljä kysymystä tarkastelevat tietokoneohjelmien patentoitavuutta neljältä eri kannalta. Ensimmäisessä kysymyksessä kyseenalaistetaan patenttivaatimuskategorian merkitys. Seuraavat kolme kysymystä liittyvät rajanvetoon patentoitavuuden ulkopuolelle suljettujen piirteiden ja patenttivaatimuksen tekniseen luonteeseen vaikuttavien piirteiden välillä.


title: G 3/08

text: Tämän kysymyksen perusteluna esitetään ristiriita valituslautakuntien päätösten T 1173/97 ja T 424/03 välillä. Päätöksessä T 1173/97 ei tehty eroa tietokoneella toteutettavien patenttivaatimusten ja tietokoneohjelmapatenttivaatimusten välille, kun taas päätöksessä T 424/03 patenttivaatimuskategorialla oli merkitystä.


title: G 3/08

text: Tämän kysymyksen perusteluna esitetään ristiriita valituslautakuntien päätösten T 1173/97 ja T 258/03 välillä. Päätöksen T 1173/97 mukaan tietokoneohjelmat ovat menetelmiä, ja jotta niillä olisi tekninen luonne, niiden täytyy aikaansaada tekninen lisävaikutus, joka ylittää ohjelman ja tietokoneen normaalin fysikaalisen vuorovaikutuksen. Päätöksen T 258/03 mukaan menetelmällä on tekninen luonne aina, kun siihen liittyy teknisiä välineitä.


title: G 3/08

text: Tämän kysymyksen perusteluna esitetään ristiriita valituslautakuntien päätösten T 163/85 ja T 190/94 ja vastakkaista näkemystä edustavien päätösten T 125/01 ja T 424/03 välillä. Ensin mainituissa päätöksissä patentoitavuuden edellytyksenä on tekninen vaikutus reaalimaailman fyysiseen kokonaisuuteen.


title: G 3/08

text: Tämän kysymyksen perusteluna esitetään ristiriita valituslautakuntien päätösten T 833/91, T 204/93 ja T 769/92 ja vastakkaista näkemystä edustavien päätösten T 1177/97 ja T 172/03 välillä.


title: G 3/08

text: Laajennettu valituslautakunta päätti 11.11.2008 julkaista EPO:n virallisessa lehdessä tiedonannon koskien säännöksiä kolmansien osapuolten huomautusten ("amicus curiae briefs") jättämiseksi. Tiedonanto julkaistiin EPO:n virallisen lehden numerossa 1/2009, ja siinä asetettiin määräajaksi huomautusten jättämiselle huhtikuun 2009 loppu.


title: G 3/08

text: Määräajan päättymiseen mennessä huomautuksia olivat jättäneet mm. seuraavat tahot: Accenture, AIPPI ("International Association for the Protection of Intellectual Property"), Apple, epi ("Institute of Professional Representatives before the European Patent Office"), Ericsson, France Télécom, IBM, Microsoft ja General Electric, Philips, Piratpartiet, Siemens ja Yhdistynyt kuningaskunta.


title: G 3/08

text: Laajennettu valituslautakunta antoi 16.10.2009 välituomion koskien laajennetun valituslautakunnan koostumusta ja sen jäsenten puolueettomuutta, sillä eräässä kolmannen osapuolen huomautuksessa nämä oli kyseenalaistettu. Välituomion mukaan lautakunnan koostumukseen ei ole tarvetta puuttua asiassa G 3/08.


title: Idänkenttäkerttunen

text: Idänkenttäkerttunen ("Acrocephalus concinens") on aasialainen varpuslintu. Sen elinympäristö ulottuu Pohjois-Afganistanista Kashmiriin, Koillis-Intiaan, Bangladeshiin, Myanmariin sekä Itä-Kiinan keski- ja pohjoisosiin. Siitä tunnetaan kolme alalajia. Robert Swinhoe kuvaili lajin holotyypin Pekingistä Kiinasta 1870.


title: Mantšuriankerttunen

text: Mantšuriankerttunen ("Acrocephalus tangorum") on aasialainen kerttusten heimoon kuuluva varpuslintu. Sen esiintymisalue käsittää Mantšurian alueen Koillis-Kiinassa ja Kaakkois-Venäjällä. John David Digues La Touche kuvaili lajin holotyypin Chinwangtaosta, Kiinan Hebein koillisosasta vuonna 1912.


title: Afrikanrytikerttunen

text: Afrikanrytikerttunen ("Acrocephalus baeticatus") on afrikkalainen varpuslintu. Sen elinympäristö käsittää pääosan Saharan eteläpuolista Afrikkaa Senegalista ja Sudanista Etelä-Afrikkaan. Siitä tunnetaan kuusi alalajia, ja toisinaan se luokitellaan rytikerttusen alalajiksi. Louis Jean Pierre Vieillot kuvaili lajin holotyypin Knysnan alueelta läntisestä Kapmaasta Etelä-Afrikasta 1817.


title: Vox Aurea

text: Vox Aurea () on Jyväskylän musiikkiluokkien edustuskuoro. Kuorossa laulaa 56 11–19-vuotiasta laulajaa. Vox Aurea on palkittu niin kotimaisissa kuin ulkomaisissa kilpailuissa ja on tunnettu kansainvälisesti.


title: Vox Aurea

text: Vox Aurea -kuoron perusti Torsten Lindfors Jyväskylän koulujen musiikkiluokkien oppilaista vuonna 1968. Hänen jälkeensä kuoroa johti Kari Ala-Pöllänen, joka vuonna 1994 siirtyi Tapiolan kuoron johtajaksi. Vuodesta 1994 vuoteen 2008 kuoroa johti myös säveltäjä, kuoronjohtaja Pekka Kostiainen. Vox Aurea on esittänyt monia Kostiaisen kuoroteoksia. Vuoden 2009 alusta kuoroa ryhtyi johtamaan Sanna Salminen. Hän on tehnyt kuoron kanssa yhteistyötä aiemmin kuoron pitkäaikaisena äänenmuodostajana.


title: Vox Aurea

text:
Vox Aurea -kuoro on konsertoinut eri puolilla Suomea sekä Yhdysvalloissa, Kanadassa, Saksassa, Italiassa, Etelä-Afrikassa, Japanissa, Kreikassa ja Espanjassa. Kuoro on levyttänyt sekä klassista että modernia kuoromusiikkia.
Vox Aurea oli kauden 2016-2017 Ylen nuorisokuoro.


title: 1288 Santa

text: 1288 Santa on asteroidivyöhykkeellä Aurinkoa kiertävä pikkuplaneetta eli päävyöhykkeen asteroidi. Sen löysi E. Delporte vuonna 1933. Ennen nimeämistään kohde tunnettiin tunnuksella 1933 QM. Koska Santan absoluuttinen magnitudi (H) on 11,41, sen läpimitta on todennäköisesti välillä 13–30 kilometriä.


title: Ville Saxman

text: Ville Saxman (s. 15. marraskuuta 1989 Ylivieska) on suomalainen jalkapalloilija, joka edustaa Veikkausliigan Kuopion Palloseuraa. Hän on pelipaikaltaan keskikenttäpelaaja tai oikea laitapuolustaja.


title: Ville Saxman

text: Saxman on ylivieskalaisen FC YPAn kasvatti ja kuului useita kausia seuran Kakkosessa pelanneeseen edustusjoukkueeseen. Kaudeksi 2010 Saxman siirtyi Myllykosken Palloon, jonka kanssa hän solmi yksivuotisen sopimuksen. Hän teki Veikkausliiga-ensiesiintymisensä 18. huhtikuuta 2010 kauden avausottelussa Honkaa vastaan. Saxman teki Veikkausliiga-uransa avausmaalin heinäkuun 4. päivä 2010 ottelussa FC Inter Turkua vastaan. Kaudella 2013 Saxman edustaa RoPSia. Vuoden mittainen pelaajasopimus julkistettiin ystävänpäivänä.


title: Ville Saxman

text: Jalkapallon lisäksi Saxman on pelannut Futsal-liigassa Sievi Futsalissa ja Tervareissa sekä Suomen maajoukkueessa, jossa hän debytoi vuonna 2008. Hänet valittiin Suomen parhaaksi nuoreksi futsalpelaajaksi kahdesti peräkkäin kausina 2008–2010.


title: Hausjärven hiekkakuoppasurmat

text: Hausjärven hiekkakuoppasurmat on 1990-luvun alkupuolella tapahtunut kahden, mahdollisesti kolmen tai useamman rikoksen sarja, joiden tapahtumapaikka oli Hausjärvellä sijaitseva hiekkakuoppa tai sen ympäristö.


title: Hausjärven hiekkakuoppasurmat

text: Keskusrikospoliisi on koonnut jutusta kokonaisuuden, johon liittyy kolme erilaista tapahtumaa. Poliisin mukaan kaikki tapahtumat sitoo yhteen yksi ja sama tekijä. Oletetusta tekijästä on julkisuudessa käytetty nimitystä Järvenpään sarjamurhaaja.


title: Hausjärven hiekkakuoppasurmat

text: Marraskuussa 1990 39-vuotias Helena Meriläinen, josta on käytetty mediassa myös nimitystä ”Hellu”, vietti ystävänsä luona iltaa Järvenpäässä. Hän poistui ystävän luota puolenyön aikaan ja aikoi matkustaa kotiinsa Riihimäelle. Hän käveli rautatieasemalle ja jäi odottamaan junaa laiturille. Hänen luokseen käveli pian tummatukkainen, nahkatakkiin pukeutunut mies. Mies kysyi Meriläisen matka-aikeista, ja tämä kertoi odottavansa junaa Riihimäelle. Mies tarjoutui kyyditsemään Meriläisen kotiin, ja koska Meriläinen oli lievästi alkoholin vaikutuksen alaisena, hän suostui tarjoukseen. He kävelivät miehen autolle, jonka Meriläinen myöhemmin kuulusteluissa kertoi olleen vaalea, ei farmarityylinen.


title: Hausjärven hiekkakuoppasurmat

text: Matkan alkaessa mies tarjosi Meriläiselle alkoholijuomia ja jonkinlaista lääkeainetta kapseleiden muodossa. Meriläinen nautti kumpaakin. Hän huomasi matkan aikana muun muassa sen, että mies vaikutti sulkeutuneelta, ja että auton takapenkillä oli lasten turvaistuin. Meriläinen nukahti matkan aikana, ja herätessään huomasi, ettei auto ollut matkalla Riihimäelle, vaan ajoi syrjäistä metsätietä. Meriläisen kysyessä mieheltä reitistä mies kuitenkin vakuutti että Riihimäelle oltiin edelleen matkalla.


title: Hausjärven hiekkakuoppasurmat

text: Mies ajoi auton pimeälle hiekkakuopalle ja pysäytti auton. Hän yritti suostutella Meriläistä jäämään autoon yöksi, mutta tämä kieltäytyi ja sanoi haluavansa kotiin. Tällöin mies sanoi poistuvansa ”kuselle”. Meriläinen tunsi samaa tarvetta ja myös hän poistui autosta. Meriläisen ollessa kyykyssä mies lähestyi nopeasti ja iski häntä teräaseella päähän. Meriläinen sai pistohaavan, ja lähti kauhuissaan juoksemaan pakoon syrjäiseltä hiekkakuopalta kohti metsää.


title: Hausjärven hiekkakuoppasurmat

text: Hän kuuli miehen sanovan: ”Eipä onnistunut tällä kertaa.” Kun Meriläinen lähti juoksemaan karkuun, mies lausui sanansa ja poistui autollaan. Jonkin ajan päästä Meriläinen löysi tien eräälle talolle, josta hälytettiin apua. Hän selvisi lopulta ainakin fyysisesti vähäisin vammoin. Hän sai vuotavan haavan päähänsä, mutta lähes varmalta kuolemalta hänet pelasti paksu villamyssy.


title: Hausjärven hiekkakuoppasurmat

text: Keväällä 1991 28-vuotias Tuula Lukkarinen lähti asiointilomalle Kellokosken sairaalasta. Hänen tarkoituksensa oli matkustaa Tuusulaan sopimaan poikaansa liittyvää huoltajuusasiaa. Lukkarinen ei kuitenkaan koskaan saapunut Tuusulaan, ja viimeinen havainto hänestä oli, kun hän odotti Järvenpään Alkon avautumista ennen kello kymmentä.


title: Hausjärven hiekkakuoppasurmat

text: Seuraavana päivänä maanomistaja löysi Hausjärven hiekkakuopan läheisyydestä pahoin silvotun Tuula Lukkarisen ruumiin. Ruumis on vajaan 100 metrin päässä paikasta, jossa muutama kuukausi aiemmin hyökättiin Hellun kimppuun. Poliisin mukaan Lukkarinen oli surmattu muualla, mutta hänet kuljetettiin katoamispäivän ja löytöpäivän välisenä yönä Hausjärvelle.


title: Hausjärven hiekkakuoppasurmat

text: 40-vuotias Maarit Haantie katosi elokuussa 1993, ja myös hänen epäillään joutuneen mahdollisen sarjamurhaajan uhriksi. Hänen ruumistaan on etsitty tuloksetta Hausjärveltä. Keskusrikospoliisi lähtee tutkinnassaan siitä, että kaikkien kolmen naishenkilön tapaus on saman tekijän käsialaa. Tätä KRP perustelee sillä, että naisia yhdisti moni tekijä, muun muassa alkoholin käyttö, tumma hiusten väri ja asuinympäristö Järvenpää-Hyvinkää-Riihimäki.


title: Hausjärven hiekkakuoppasurmat

text: Maarit Haantie lähti porukalla viettämään iltaa ravintola Zapataan Järvenpäähän 13. elokuuta 1993. Seurueeseen kuului Maaritin lisäksi hänen avomiehensä sekä muutama ystävä. Seurue oli menossa sisään ravintolaan, mutta yllättäen Maaritia ei syystä tai toisesta päästetty sisään. Kaikki muut seurueesta kuitenkin pääsivät ravintolaan, ja Maarit jäi seisomaan ravintolan edustalle. Tämän jälkeen hänestä ei ole yhtään varmaa havaintoa.


title: Hausjärven hiekkakuoppasurmat

text: Maarit Haantietä koskeva katoamisilmoitus jätettiin aluksi Riihimäen poliisiin, jossa tapausta tutkittiin aluksi tavallisena katoamistapauksena ilman viitteitä henkirikoksesta. Pian saatiin kuitenkin selville, että mahdollisesti Haantielle kuuluva laukku oli löydetty ravintola Martinasta Hyvinkäältä. Martinan henkilökunnan kuulusteluissa selvisi, että ravintolasta oli poistettu myöhään Maaritin katoamisiltana tummatukkainen naisihminen voimakkaan humalatilan takia.


title: Hausjärven hiekkakuoppasurmat

text: Pian selvisi myös, että Riihimäki-Järvenpää-Hyvinkää -seudulla oli tapahtunut vuonna 1991 raaka silpomismurha jossa naishenkilö nimeltä Tuula Lukkarinen oli löydetty pahoin hakattuna hiekkakuopalta Hausjärveltä. Aiemmin vuonna 1990 oli Helena Meriläinen houkuteltu Järvenpäässä auton kyytiin ja kuljetettu samalle kuopalle josta Lukkarinen noin puoli vuotta myöhemmin löydettiin. Hellu oli saanut päähänsä veitseniskun, mutta hänen onnistui paeta kuopalta. Poliisilla on oletus, että Hellu joutui samaisen miehen uhriksi, joka surmasi Lukkarisen.


title: Hausjärven hiekkakuoppasurmat

text: Koko edellä mainittu tapahtumaketju kiinnitti Keskusrikospoliisin huomion tapaukseen liittyen, ja se ottikin Haantien tapauksen tutkittavakseen hyvin nopeasti tutkinnan alkuvaiheitten jälkeen. KRP suoritti maastoetsintöjä Hausjärven metsäalueilla ja erityisesti hiekkakuopalla mitään kuitenkaan löytämättä. KRP:n tutkinta jatkuu edelleen, jo lähes 20 vuotta katoamistapauksen jälkeen aktiivisena. Vuonna 2007 esitetty, Maarit Haantien tapaukseen liittynyt "Kadonneet"-televisiosarjan jakso keräsi paljon katsojia. Jaksossa keskusrikospoliisi pyysi erityisesti vihjeitä Hellun kuvailemasta tummatukkaisesta miehestä, joka on liikkunut 90-luvun alkupuolella Riihimäki-Järvenpää-Hyvinkää -alueella tarjoten kyytiä naisille.


title: Hausjärven hiekkakuoppasurmat

text: Tuula Lukkarista, Helena Meriläistä ja Maarit Haantietä yhdistivät alkoholin käyttö, tummatukkaisuus ja asuinympäristö. KRP uskookin, että tekijä on sama kaikissa kolmessa tapauksessa. "Kadonneet"-sarjan myötä saatiin Haantien tapaukseen liittyen noin 30 uutta vihjettä, jotka auttoivat tutkijoita profiloimaan tekijää uudelleen.


title: Hausjärven hiekkakuoppasurmat

text: Keskusrikospoliisin mukaan vihjeet ovat osaltaan olleet hyvinkin merkittäviä ja tärkeitä tutkinnan suhteen, ja ne ovat vahvistaneet tutkinnan aikaisempia tuloksia. Tutkinta jatkuu edelleen aktiivisesti, ja keskusrikospoliisi uskoo vakaasti, että raaka murhien ja murhayrityksen sarja selviää.


title: Hausjärven hiekkakuoppasurmat

text: Vuonna 2017 tuli julki, että näihin murhiin liittyy myös neljäs tapaus. 1989 30-vuotias nainen oli tulossa ravintolasta ja oli humalassa. Mies tuli paikalle ja tarjosi kyytiä. Hän antoi naiselle alkoholia ja pillereitä. Sitten tultiin johonkin metsään. Nainen ei koskaan itse tuonut tapausta julki, vaan uhrin äiti toi sen esille.


title: Hausjärven hiekkakuoppasurmat

text: Vuosien varrella tekijää on profiloitu. Profilointi perustuu pitkälti Hellun kertomukseen ja tapahtumien kuvailuun. KRP on päätynyt profiloinnissaan seuraavanlaisiin lopputuloksiin:


title: Hausjärven hiekkakuoppasurmat

text: Tekijästä saatiin paljon uusia vihjeitä "Kadonneet"-sarjan avulla. Muutamien vihjeitten mukaan tummatukkainen mies on tarjonnut autokyytiä muutamille naisille myös 2000-luvun puolella. KRP kartoittaa tapausta edelleen, ja tekijän uskotaan vielä löytyvän. KRP on ottanut huomioon myös mahdollisuuden, ettei tekijää ole löytynyt, koska hän saattaa olla esimerkiksi ulkomailla tai kuollut.


title: Sean Carroll

text: Sean Carroll voi tarkoittaa seuraavia henkilöitä:


title: Z-Ro Tolerance

text: Z-Ro Tolerance on Z-Ron seitsemäs studioalbumi, joka julkaistiin vuonna 2003. Slowed & Chopped versio ilmestyi 27. huhtikuuta 2004.


title: Mahavatar Babaji

text: Mahavatar Babaji on intialainen pyhimys, jonka Lahiri Mahasaya ja useat hänen seuraajistaan tapasivat 1861 ja 1935 välisenä aikana. Tapaamisia on kuvattu Paramahansa Yoganandan kirjassa "Joogin omaelämäkerta". Myös Sri Yuktesewar Giri kirjassaan "The Holy Science" kertoo omasta kohtaamisestaan Mahavatar Babajin kanssa. Sri Yuktesewar kertoo kirjassaan että kyseinen teos on saanut alkunsa Babajin pyynnöstä.


title: Mahavatar Babaji

text: Mahavatar Babajin alkuperäinen nimi ei näiden lähteiden mukaan ole tiedossa. He ketkä tapasivat Babajin alkopivat kutsua häntä nimellä jonka Lahiri Masaya oli Hänelle antanut. "Mahavatar" tarkoittaa suurta avataara ja "Babaji" tarkoittaa "kunnioitettua isää".


title: Mahavatar Babaji

text: Ensimmäinen dokumentoitu tapaaminen Mahavatar Babajin kanssa tapahtui 1861 kun Lahiri Mahasaya oli määrätty Ranikhetiin työskennellessään kirjanpitäjänä Britannian hallitukselle. Eräänä päivänä kävellessään Ranikhetin kukkuloilla hän kuuli äänen kutsuvän nimeään. Seuraten ääntä ylös vuorille hän tapasi "pitkän, jumalallisesti säteilevän sadhun". Hän oli ymmällään siitä että sadhu tiesi hänen nimensä.. Tämä sadhu oli Mahavatar Babaji.


title: Mahavatar Babaji

text: Mahavatar Babaji kertoi olleensa Lahiri Mahasayan guru aikaisemmin ja vihki hänet Kriya Joogaan. Babaji ohjeisti Lahirin vihkimään myös muita. Lahiri olisi halunnut jäädä Mahavatar Babajin seuraan, joka kuitenkin halusi Lahirin palaamaan sivistyksen pariin ja opettamaan Kriya joogaa ja vihkimään muita siihen.


title: Jean-Philippe Paré

text: Jean-Philippe Paré (s. 19. lokakuuta 1979 Longueuil, Québec, Kanada) on kanadalainen jääkiekkoilija, joka pelaa Ranskan Ligue Magnusin Rouen Hockey Élite 76:ssa. Hän on pelipaikaltaan keskushyökkääjä. Paré on pelannut aiemmin kotimaansa lisäksi myös Suomessa, Sveitsissä, Itävallassa ja Sloveniassa.


title: Jean-Philippe Paré

text: Paré pelasi vuodet 1995–2000 QMJHL-joukkue Shawinagan Cataractesissa, joka varasi hänet 39. pelaajana vuonna 1995. Paré teki siellä suhteellisen tehokasta jälkeä. Hän oli kolmannella kaudellaan 1997–1998 joukkueen kolmanneksi paras pistemies tehoilla 31+41=72. Kaudella 1998–1999 Paré voitti Cataractesin sisäisen pistepörssin tehoilla 36+67=103, jotka olivat hänen yhden kauden piste-ennätyksensä QMJHL:ssä. Hän sijoittui liigan pistepörssissä 11:nneksi ja syöttöpörssissä seitsemänneksi. Paré oli Cataractesin paras maalintekijä sekä kevään 1998 että 1999 pudotuspeleissä kolmella osumallaan, joista jälkimmäisenä keväänä hän jakoi voiton Philippe Debloisin kanssa. Viimeisellä kaudellaan 1999–2000 Paré oli tehoilla 32+60=92 joukkueen kolmanneksi paras pistemies. Vuodet 2000–2003 hän kävi Québec-Trois-Rivièresin yliopistoa.


title: Jean-Philippe Paré

text: Elokuussa 2003 Paré siirtyi try-outille Mestis-joukkue Kajaanin Hokkiin. Paré sai sopimuksen ja hän pelasi täyden 45 ottelun kauden tehoin 11+26=37. Onnistuneen kauden pelannut Paré pelasi lähinnä samassa ketjussa Jani Tuppuraisen ja Tomi Mustosen kanssa. Hän voitti joukkueen sisäisen syöttöpörssin ja sijoittui pistepörssissä toiseksi Mustosen jälkeen. Hokki palkitsi kevään 2004 päättäjäisissään Parén joukkueen parhaana hyökkääjänä.


title: Jean-Philippe Paré

text: Kaudella 2004–2005 Paré aloitti pääsarjauransa ja siirtyi Ranskan Ligue Magnusissa pelaavan Rouen Hockey Élite 76:n riveihin. Kauden 2005–2006 hän pelasi Sveitsin toiseksi korkeimmalla sarjatasolla Nationalliga B:ssä edustaen HC La Chaux-de-Fondsia ja SC Langenthalia. Kaudeksi 2006–2007 Paré siirtyi slovenialaisen HK Acroni Jesenicen joukkueeseen, joka pelasi Itävallan pääsarjaa Erste Bank Eishockey Ligaa. Hän siirtyi kaudeksi 2007–2008 saman sarjan HC TWK Innsbruckiin ja palasi taas seuraavaksi kaudeksi Jeseniceen. Joukkue pelasi myös Slovenian liigan pudotuspeleissä, jotka päättyivät mestaruuteen.


title: Jean-Philippe Paré

text: Paré siirtyi kaudeksi 2009–2010 EC Graz 99ersiin. Hän teki runkosarjan 54 ottelussa tehot 18+36=54 ja sijoittui Erste Bank Eishockey Ligan pistepörssissä 12:nneksi. Paré oli joukkueensa sisäisessä pistepörssissä kolmas. Huhtikuussa 2010 hän teki Grazin kanssa vuoden mittaisen jatkosopimuksen. Kaudeksi 2011–2012 Paré palasi Rouen Hockey Élite 76:een vuoden mittaisella sopimuksella. Hän osallistui joukkueen kanssa kauden aikana myös Continental Cupiin, jonka Rouen voitti. Paré voitti Ranskan-mestaruuden keväällä 2012.


title: Bombalai

text: Bombalai on Malesian ainoa tulivuori. Se sijaitsee Sabahissa (4.40°N 117.88°E). Se on 531 metriä korkea. Vuori on todennäköisesti purkautunut viimeksi holoseenikaudella.


title: Hangon ortodoksinen kirkko

text: Hangon ortodoksinen kirkko eli Pyhien apostolienvertaisten Vladimirin ja Maria Magdaleenan kirkko on Helsingin ortodoksiselle seurakunnalle kuuluva, kulttuurihistoriallisesti kiinnostava ortodoksinen puukirkko Hangossa.


title: Hangon ortodoksinen kirkko

text: Hankoon asettui ortodoksista väestöä Suomen sodan jälkeen vuonna 1809. Heidän käytössään tiedetään olleen entinen luterilainen kappeli joka kuitenkin purettiin noin vuonna 1854. Silloisesta jumalanpalveluselämästä ei ole säilynyt tietoja.


title: Hangon ortodoksinen kirkko

text:
Keisari Aleksanteri III pelastui kuin ihmeen kautta vaarallisesta junaonnettomuudesta vuonna 1888 ja tämän johdosta määräsi rakennettavan runsaasti kirkkoja kiitoksena varjeluksesta.
Näin Hangossakin alettiin kerätä ennen muuta kylpylävierailta varoja jotta paikkakunnalle saataisiin ortodoksinen kirkko ja venäläinen koulu. Tuotto oli hyvä ja peruskivi muurattiin 5. syyskuuta 1894. Itse kirkko valmistui kesällä 1895 ja arkkipiispa Antonij vihki sen 14. heinäkuuta 1895. Kirkko pyhitettiin apostolienvertaisten pyhien Magdalan Marian ja pyhän suuriruhtinas Vladimir Suuren muistolle. Kirkko on hirsirakenteinen ja lautaverhoiltu. Malliltaan se on ristikirkko.


title: Hangon ortodoksinen kirkko

text: Sen viereen valmistui pieni talo papille ja kanttorille kolme vuotta myöhemmin.


title: Hangon ortodoksinen kirkko

text: Hangosta ympäristöineen muodostettiin oma seurakunta vuonna 1897. Kirkkoherroina toimivat Aleksander Jakubov 1897–1903, Mihail Polozenski 1903–1907 ja Johannes Svetlov 1907–1918. Seurakunnan raja kulki lännessä ja pohjoisessa Uudenmaan läänin rajaa pitkin ja idässä linjalla Vihti–Siuntio.


title: Hangon ortodoksinen kirkko

text: Suomen itsenäistymisen jälkeen oli jonkin aikaa hiljaista, mutta vuonna 1919 Hangon seurakunta liitettiin Helsingin seurakuntaan. Nyt palvelukset harvinaistuivat, mutta ne olivat sitä juhlavampia koska Helsingistä tuli pappien mukana yleensä myös kuoro.


title: Hangon ortodoksinen kirkko

text:
Talvisodan jälkeen kun Hanko luovutettiin Neuvostoliitolle, kirkon kellot, ikonostaasi ja kaikki esineistö evakuoitiin Helsinkiin. Venäläiset käyttivät taloa teatterina. Hangon palautuksen jälkeen kirkko oli lainassa luterilaisella seurakunnalla kunnes nämä saivat oman kirkkonsa kuntoon.
Hangon kirkko jäi nyt tyhjilleen. Vuonna 1949 esitettiin sen lakkauttamista ja purkamista ja tehtävään määrättiin erityinen toimikunta. Toimikuntaan kuuluivat isä pastori Tapani Repo, johtaja Aleksander Denisoff ja Hangon kirkonisännöitsijä Nikolai Pasternack. Lausunnossaan toimikunta asettui jyrkästi purkamista vastaan, koska alueen ortodoksinen väestö kasvoi eikä suinkaan vähentynyt. Erityisesti ruotsinkielisten ortodoksien määrä oli lisääntymässä runsaasti. Lisäksi ei ollut suotuisa ajatus purkaa kirkkoa kun samaan aikaan oltiin rakentamassa uutta kirkkoa Lapinlahden hautausmaalle.


title: Hangon ortodoksinen kirkko

text: Seurakunnanneuvosto päättikin säilyttää ja korjata kirkon. Kirkko maalattiin ulkoa vuonna 1954 ja varsinainen peruskorjaus toteutui vuonna 1956–58. Helsingin piispa Aleksanteri vihki kirkon uudelleen 24. elokuuta 1958.


title: Hangon ortodoksinen kirkko

text: Kirkkoon saatiin entisten esineiden lisäksi myös lahjoituksia. Eräs merkittävimpiä oli kaksi kaunista kirkkolippua, jotka lahjoitti ne valmistanut taiteilija Ina Colliander.


title: Hangon ortodoksinen kirkko

text: Kirkon vieressä ollut huonokuntoinen papintalo jouduttiin purkamaan ja tilalle valmistui uusi työkeskus vuonna 1967.


title: Hangon ortodoksinen kirkko

text: Hangon kirkolle ei määrätty aluksi omaa pappia, mutta jatkuvasti kasvavan tarpeen ja pitkän välimatkan vuoksi perustettiin vuonna 1968 Lohjalle ortodoksinen työkeskus entiseen lääkärin kotivastaanottohuvilaan ja tiloihin sisustettiin tsasouna. Työkeskukselle vihittiin oma pappi, seurakunnan ensimmäinen diakoni isä Aleksander Korelin josta kolme vuotta myöhemmin tuli kirkkoherra. Lohjan papin hoidettavaksi määrättiin nyt myös Hangon kirkko.


title: Hangon ortodoksinen kirkko

text: Hangon kirkko on monella tavoin harvinainen. Se edustaa 1800-luvun lopun puukirkkoarkkitehtuuria jota menetettiin sodassa runsaasti rajan taakse. Eräs erikoisimpia esineitä kirkossa on sen kattokruunu: se on 12-haarainen ja siinä käytetään paksuja vahakynttilöitä. Pari kertaa on esitetty kruunun sähköistämistä, mutta ajatus on torjuttu koska kruunu nykyisellään on eräänlainen reliikki.


title: Hangon ortodoksinen kirkko

text: Hangon kirkko on sisustukseltaan hyvin samankaltainen kuin talvisodassa tuhoutunut Raivolan kirkko, ja siksi kirkossa kuvattiinkin kirjailija Edith Södergranin elämäkertaelokuvan "Maa jota ei ole" kohtaukset jotka sijoittuivat kirjailijan kodin vieressä olleeseen Raivolan kirkkoon.


title: Kunnes joet muuttaa suuntaa

text: Kunnes joet muuttaa suuntaa on Maija Vilkkumaan kuudes studioalbumi, joka julkaistiin 21. huhtikuuta 2010. Albumin ensimmäinen single on ”Lottovoitto”. Albumi debytoi ykkösenä Suomen virallisella albumilistalla ja oli siellä 27 viikkoa. Levyä on myyty Suomessa 16 691 kappaletta eli kultalevyn verran.


title: Muffler

text: Konsta Mikkonen, tunnetaan paremmin taiteilijanimellään Muffler, on suomalainen drum'n'bass- ja breakbeat-DJ. Aikaisemmin hän on vaikuttanut myös demoskenemuusikkona.


title: BSG Empor Lauter

text: BSG Empor Lauter oli itäsaksalainen jalkapalloseura, joka toimi Lauterissa.


title: BSG Empor Lauter

text: Seura perustettiin vuonna 1946, ja kaksi vuotta myöhemmin se aloitti pelaamisen Bezirksligassa. Kaudella 1949–1950 seura nousi Landesliga Sachseniin, josta se nousi edelleen karsintojen kautta DS-Ligaan. Joukkueen pelatessa sarjaa se tunnettiin nimellä BSG Freiheit Wismut Lauter. Ensimmäisen kauden päätteeksi seura sijoittui sarjan viidenneksi ja säilytti sarjapaikkansa. Seuraavan kauden seura pelasi nimellä BSG Empor Lauter ja nousi pääsarjaan voitettuaan DS-Ligan. Pääsarjassa seura pelasi kaksi täyttä kautta saavuttaen sijat kymmenen ja yhdeksän. Kesken kolmannen pelikauden valtio päätti siirtää seuran Rostockiin. Viimeinen peli pelattiin Lauterissa lokakuun lopulla 1954. Elokuussa 1990 seura perustettiin uudelleen nimellä Lauterer SV Viktoria 1913, mutta seura on pelannut Saksan alasarjoissa.


title: Henry Eeles Dresser

text: Henry Eeles Dresser (9. toukokuuta 1838 Thirsk, Englanti – 28. marraskuuta 1915 Monte Carlo) oli englantilainen liikemies ja lintutieteilijä.


title: Henry Eeles Dresser

text: Henry Dresserin vanhemmat olivat pankinjohtaja ja liikemies Henry Dresser ja Eliza Ann Garbutt. Perhe muutti Leedsiin 1840–1841 ja sieltä Lontooseen 1846, missä Dresser vanhempi järjesteli Baltian sahatavarakauppoja yhdessä lankonsa Robert Garbuttin kanssa, joka teki kauppaa Hackmanin puutavaraliikkeen kanssa Viipurissa. Dresser vanhemmalla oli sahaliiketoimintaa myös Musquashin lähellä New Brunswickissä 1848. Isä halusi poikansa jatkavan suvun liiketoimia, ja lähetti hänet oppimaan saksaa Ahrensburgiin 1852 ja ruotsia Gävleen ja Uppsalaan 1854. Vuosina 1856–1858 Henry Eeles Dresser asui Viipurissa, viettäen aikaansa Hackmanin toimistossa opetellen suomea. Hän myös matkusteli Baltian rannikoilla useaan kertaan.


title: Henry Eeles Dresser

text: Dresser tarkkaili lintuja koko ikänsä, ja keräsi sekä linnunmunia että -nahkoja jo teini-iästä alkaen. Asuessaan Suomessa hän tarkkaili pesiviä tilhiä ja oli ensimmäinen englantilainen, joka keräsi tilhen munia kokoelmaansa. Tämä herätti suurta arvostusta englantilaisten lintutieteilijöiden keskuudessa. 1860-luvulla Dresser matkusteli Euroopassa ja kävi kahdesti isänsä sahalla New Brunswickissä. Yhdysvaltain sisällissodan aikana 1863 hän toimi kauppamatkustajana Teksasissa, ja keräsi samalla 400 linnunnahkaa. Hän julkaisi retkestä artikkeleita Ibiksessä 1865–1866.


title: Henry Eeles Dresser

text: Dresser oli Britannian lintutieteen johtavia henkilöitä. Hänet valittiin British Ornithologists' Unionin jäseneksi 1865 ja hän toimi seuran sihteerinä 1882–1888. Hän oli myös Lontoon Linnean - ja Zoological Societyn jäsen, ja American Ornithologists' Unionin kunniajäsen. Dresser tunsi kaikki aikansa johtavat lintutieteilijät, ja oli hyvä ystävä Alfred Newtonin, Thomas Littleton Powysin ja Alfred Russel Wallacen kanssa. Liiketoiminnassaan hän keskittyi teräkseen vuosina 1870–1910.


title: Henry Eeles Dresser

text: Dresser julkaisi kaikkiaan yli sata lintutieteellistä kirjoitusta. Hänen "Manual of Palaearctic Birds" (1902) oli aikansa merkittävä teos. Hän myös kustansi joitakin viimeisistä laajoista folioteoksista, muun muassa "A History of the Birds of Europe" (1871–1881, täydennysosa 1895–1896), "The Eggs of the Birds of Europe" (1905-1910) sekä tutkielmat mehiläissyöjistä (1884-1886) ja sininärhistä (1893).


title: Henry Eeles Dresser

text: Dresser muutti Englannista Cannesiin 1912 ja kuoli Monte Carlossa 1915. Hänen lintukokoelmansa oli sijoitettu Manchesterin museoon 1899 ja 1912 museo hankki hänen munakokoelmansa. Museossa säilytetään myös osaa Dresserin kirjeenvaihdosta ja päiväkirjoista.


title: Henry Eeles Dresser

text: Dresser nimesi linnuista joitakin alalajeja sekä tiibetintimalin ("Babax waddelli").


title: Schildkraut

text: Schildkraut voi tarkoittaa seuraavia henkilöitä:


title: Keltaisenjoen tulva 1938

text: Keltaisenjoen tulva 1938 oli Kiinan kansallispuolueen aiheuttama tulva Keltaisessajoessa Kiinan–Japanin sodan aikana. Näin yritettiin estää japanilaisten eteneminen, koska Keisarillisen Japanin armeija eteni nopeasti kohti Zhengzhouta. Saadakseen aikaa Wuhanin taisteluun valmistautumiseen Tšiang Kai-šek päätti avata tulvapadot.


title: Keltaisenjoen tulva 1938

text: Tulva vaati arviolta 500 000 ihmisen hengen, ja useita tuhansia jäi kodittomaksi.


title: Ruotsin valtiopäivävaalit 2010

text: Ruotsin valtiopäivävaalit 2010 järjestettiin sunnuntaina 19. syyskuuta 2010. Vaaleissa valittiin edustajat valtiopäiville vuosiksi 2010–2014. Pääministeriehdokkaat olivat istuva pääministeri Fredrik Reinfeldt ja suurimman oppositiopuolueen puheenjohtaja Mona Sahlin.


title: Ruotsin valtiopäivävaalit 2010

text: Ehdokkaat oli pitänyt asettaa 15. huhtikuuta mennessä. Ruotsin suurlähetystöt ja konsulaatit alkoivat ottaa vastaan ennakkoääniä 26. elokuuta alkaen.


title: Ruotsin valtiopäivävaalit 2010

text: Ruotsin puolueet olivat jakautuneet kahteen blokkiin, joista toinen muodostaisi vaalien jälkeen hallituksen ja toinen opposition. Ennen vaaleja mielipidetiedustelut kertoivat, että myös blokkien ulkopuolinen, maahanmuuton rajoittamista ajava Ruotsidemokraatit-puolue saattaisi ylittää äänikynnyksen ja päästä valtiopäiville.


title: Ruotsin valtiopäivävaalit 2010

text: Ennen vaaleja keskusteltiin siitä mahdollisuudesta, että kumpikaan blokki ei saisi enemmistöä kansanedustajista. Väläyteltiin, että tällöin oikeistoblokin saadessa enemmän kansanedustajia kuin punavihreät voisi Ympäristöpuolue tehdä yhteistyötä oikeiston kanssa, jotta ruotsidemokraatit ei pääsisi vaa'ankielen asemaan. Puolueet torjuivat mahdollisuuden yhteistyöstä ruotsidemokraattien kanssa.


title: Ruotsin valtiopäivävaalit 2010

text: Eduskuntapuolueet sijoittavat vaalikamppailuun vähintään neljännesmiljoona kruunua. Vaalivalmistelut olivat poikkeukselliset, koska tällä kertaa vastakkain oli kaksi suurta liittoumaa: punavihreät ja keskustaoikeisto.


title: Ruotsin valtiopäivävaalit 2010

text: Vaalien alla Ruotsissa sattui joukko levottomuuksia ja väkivaltatapauksia, joita kohdistui erityisesti maahanmuuttokriittiseen Ruotsidemokraatit-puolueeseen. Joitakin ruotsidemokraattien poliitikkoja pahoinpideltiin ja puolueen vaalitilaisuuksia häirittiin tai kokonaan peruutettiin turvallisuuden puutteen vuoksi. Jotkut esimerkiksi häiritsivät puoluejohtaja Jimmie Åkessonin puhetta Sergelin torilla Tukholmassa puhaltamalla vuvuzela-torviin.


title: Ruotsin valtiopäivävaalit 2010

text: Ruotsin pääministeri Fredrik Reinfeldtin mielestä ruotsidemokraattien ”ei pidä olla yllättyneitä” heihin kohdistuvasta väkivallasta. Toisaalta Ruotsin poliisin päällikkö Bengt Svenson arvosteli poliisia epäonnistumisesta vaalien turvallisuuden takaamisessa. Hänen mielestään poliisin on ehdottomasti turvattava perustuslaillinen oikeus vaalitilaisuuksien järjestämiseen.


title: Ruotsin valtiopäivävaalit 2010

text: Ennen vaaleja nousi kohu, kun ruotsidemokraattien ehdokas David von Arnold Antoni teki rikosilmoituksen 10. syyskuuta sattuneesta pahoinpitelystä ja ryöstöstä. Hänen mukaansa kaksi ulkomaalaistaustaista miestä viilsi hänen otsaansa hakaristin hänen kotinsa edustalla. Päivää ennen vaaleja poliisi kuitenkin kertoi, että oikeuslääketieteellisen tutkimuksen tuloksena hakaristihaavaa epäiltiin itse aiheutetuksi.


title: Ruotsin valtiopäivävaalit 2010

text: Göteborgissa nuorisojoukko tunkeutui ennakkoäänestyksen aikaan äänestyskoppeihin ja uhkaili äänestäjiä. Erään äänestäjän mukaan nuoret ahdistelivat äänestäjää, joka aikoi äänestää ruotsidemokraatteja. Vaalien jälkeisenä päivänä erästä miestä puukotettiin Tukholmassa, koska puukottaja luuli häntä ruotsidemokraatiksi.


title: Ruotsin valtiopäivävaalit 2010

text: Valtiopäivävaalit ovat Ruotsin hallitusmuodon mukaan salaiset. Käytännössä eri puolueiden erilaiset äänestysliput ovat avoimesti nähtävillä ja valittavana. Ennakkoäänestyksen aikana vaalivirkailijat havaitsivat tilanteita, joissa joku virkailijan käsityksen mukaan erehdyksessä otti väärän puolueen lipun. Vaalivirkailijoiden keskuudessa oli epätietoisuutta siitä, miten tällaisissa tilanteissa tulisi menetellä; kysymys oli heidän mukaansa hyvin vaikea. Jotkut virkailijat opastivat tällöin äänestäjiä aktiivisesti, jotkut olivat passiivisempia. Jotkut vaalivirkailijat myös kieltäytyivät ottamasta vastaan pienpuolueiden äänestyslippuja esille asetettavaksi.


title: Ruotsin valtiopäivävaalit 2010

text: Leksandissa Taalainmaalla tuhat ennakkoääntä katosi. Myöhemmin ne löytyivät säkeistä, jotka olivat jääneet lojumaan äänestyspaikoille. Värmlannissa hylättyjä ääniä käsiteltiin väärin, minkä Expressen-lehti arveli voivan johtaa jopa uusintavaaliin.


title: Ruotsin valtiopäivävaalit 2010

text: Tanskan hallituspuolueet paheksuivat ruotsalaisen TV4-kanavan päätöstä olla julkaisematta ruotsidemokraattien mainosta. Venstre-puolueen ulkosuhteista vastaavan Michael Aastrup Jensenin mielestä Ruotsiin tulisi lähettää vaalitarkkailijoita. Tanskan kansanpuolueen puheenjohtaja Pia Kjærsgaardin mielestä ”(vaali)olosuhteet Ruotsissa ovat kummallisemmat kuin Itä-Euroopassa”.


title: Ruotsin valtiopäivävaalit 2010

text: Maltillisen kokoomuksen johtaja ja pääministeri Fredrik Reinfeldt torjui kritiikin sanoen, ettei vaalitarkkailijoita tarvita, koska Ruotsissa on riittävä demokraattinen perinne. Myös vasemmistojohtaja Mona Sahlin sanoi, että Ruotsissa on täysin demokraattiset vaalit.


title: Ruotsin valtiopäivävaalit 2010

text: Keskusta-oikeistolainen allianssi sai enemmän ääniä kuin punavihreät. Se ei silti yltänyt enemmistöön eli 175 kansanedustajaan valtiopäivillä, joten se muodosti vähemmistöhallituksen ja Ruotsidemokraatit saivat vaa’ankieliaseman. Uuden hallituksen tärkeimmät ministerit olivat samat kuin aiemmassa hallituksessa. Äänestysaktiivisuus nousi vaaleissa 84,6 prosenttiin.


title: Nagano Winter Olympics ’98

text: Nagano Winter Olympics ’98 on vuoden 1998 talviolympialaisten virallinen videopeli. Pelin kehitti ja julkaisi Konami.


title: 1613 Smiley

text: 1613 Smiley on päävyöhykkeen asteroidi eli pikkuplaneetta, joka kiertää Aurinkoa Marsin ja Jupiterin välisellä pikkuplaneettavyöhykkeellä. Sen löysi S. Arend 16. syyskuuta 1950. Ennen nimeämistään pikkuplaneetta tunnettiin tunnuksella 1950 SD.


title: HMS Gurkha (G63)

text: HMS Gurkha (viirinumero G63) oli Britannian Kuninkaallisen laivaston L-luokan hävittäjä, joka palveli toisessa maailmansodassa.


title: HMS Gurkha (G63)

text: Alus tilattiin 31. maaliskuuta 1938 Cammell Lairdilta Birkenheadistä osana vuoden 1937 laivasto-ohjelmaa nimellä "HMS Larne". Aluksen köli laskettiin 18. lokakuuta 1938. Alus nimettiin kesäkuussa 1940 uudelleen Gurkha rykmentin pyynnöstä korvaamaan uponnut "HMS Gurkha". Alus laskettiin vesille 8. heinäkuuta, jolloin se kastettiin "HMS Gurkhaksi". Se valmistui 18. helmikuuta 1941, jolloin sen tarjoukseen perustuneet valmistuskustannukset olivat 441837 puntaa ilman Amiraliteetin toimittamia ase- ja viestijärjestelmiä.


title: HMS Gurkha (G63)

text: "HMS Gurkha" liitettiin palvelukseen otettaessa 4. Hävittäjälaivueeseen. Alus aloitti 18. helmikuuta 1941 hyväksyntätestit, jonka aikan se määrättiin läntisen reitin alaisuuteen. Alus kolaroi 26. helmikuuta, jolloin se vaurioitui pahoin etummaisten osastojen joutuessa veden valtaan. Se poistettiin palveluksesta odottamaan telakalle siirtoa.


title: HMS Gurkha (G63)

text: "HMS Gurkha" siirrettiin 31. maaliskuuta telakalle Rosythissa. Alus palasi palvelukseen 24. kesäkuuta, jolloin se matkasi läntisen reitin alaisuuteen saattueiden suojaksi.


title: HMS Gurkha (G63)

text: "HMS Gurkha" suojasi 12. heinäkuuta saattuetta WS9C Clydestä yhdessä "HMS Vanocin", "HMS Wandererin" ja Puolan laivaston "ORP Garlandin" kanssa. Alus erkani 15. heinäkuuta saattueesta palaten Clydeen. Se suojasi 2. elokuuta saattuetta WS10 Clydestä yhdessä "HMS Whitehallin", "HMS Winchelsean", "HMS Witchin", "HMS Broadwayn", "HMS Lancen", "HMS Legionin", Puolan laivaston "ORP Piorunin" ja Alankomaiden laivaston "Hr. Ms. Isaac Sweersin" kanssa. Se erkani saattueesta 5. elokuuta palaten Clydeen.


title: HMS Gurkha (G63)

text: "HMS Gurkha" suojasi 17. elokuuta saattuetta WS10X Clydestä yhdessä "HMS Lancen", "ORP Piorunin" ja "Isaac Sweersin" kanssa. Alus erkani 19. elokuuta saattueesta yhdessä "HMS Lancen" kanssa liityen saattueeseen OG71, joka oli Saksan laivaston sukellusveneiden "U-559", "U-201" ja "U-564" hyökkäyksen kohteena. Sukellusveneet eivät kyenneet läpäisemään saattueen suojausta. Alus erkani 25. elokuuta saattueesta sen saavuttua Gibraltarille.


title: HMS Gurkha (G63)

text: "HMS Gurkha" liitettiin syyskuussa Gibraltarille sijoitettuun 4. Hävittäjälaivueeseen, jonka muut alukset olivat "HMS Cossack", "HMS Lance", "HMS Legion", "HMS Lively", "HMS Maori", "HMS Sikh" ja "HMS Zulu". Alus suojasi "HMS Ark Royalia" ja risteilijä "HMS Hermionea" yhdessä "HMS Foresterin", "HMS Lancen" ja "HMS Livelyn" kanssa toimitettaessa lentokonetäydennystä Maltalle operaatio Status I:ssä. Alus palasi seuraavana päivänä osaston mukana Gibraltarille.


title: HMS Gurkha (G63)

text: "HMS Gurkha" suojasi 10. syyskuuta "HMS Ark Roylia" ja taistelulaiva "HMS Nelsonia" yhdessä "HMS Zulun", "HMS Lancen" ja "HMS Livelyn" kanssa toimitettaessa Maltalle lentokonetäydennystä operaatio Status II:ssa. Alus palasi 14. syyskuuta osaston mukana Gibraltarille.


title: HMS Gurkha (G63)

text: "HMS Gurkha" osallistui 24. syyskuuta operaatio Halberdiin suojaten saattuetta GM2. Saattue joutui 27. syyskuuta ilmahyökkäykseen. Sisilian kapeikon edustalla alus odotti 28. syyskuuta alkaen osaston mukana Maltalta saapuvia aluksia ennen paluuta Gibraltarille. Saattueen saavuttua seuraavana päivänä aloitettiin paluumatka.


title: HMS Gurkha (G63)

text: "HMS Gurkha" ja "HMS Legion" upottivat Italian laivaston sukellusvene "Aduan" () syvyyspommein. Alus saapui 1. lokakuuta saattueen mukana Gibraltarille. Se suojasi 8. lokakuuta saattuetta WS12. Alus erkani seuraavana päivänä saattueesta palaten Gibraltarille.


title: HMS Gurkha (G63)

text: "HMS Gurkha" suojasi 8. marraskuuta taistelulaiva "HMS Malayaa", lentotukialuksia "HMS Ark Royalia" ja "HMS Argusia" sekä risteilijä "HMS Hermionea" yhdessä "HMS Laforeyn", "HMS Legionin", "HMS Sikhin", "HMS Zulun" ja "Isaac Sweersin" kanssa toimitettaessa lentokonetäydennystä Maltalle operaatio Perpetualissa. Osaston ollessa 13. marraskuuta paluumatkalla sukellusveneestä laukaistu torpedo osui "HMS Ark Royaliin", josta tuli liikuntakyvytön. Alus osallistui sukellusveneentorjuntaan sekä aluksen pelastustoimiin, kunnes se palasi seuraavana päivänä Gibraltarille ja edelleen matkalle kohti kotimaata.


title: HMS Gurkha (G63)

text: "HMS Gurkha" siirtyi joulukuussa Clydeen liittyäkseen Atlantin saattueeseen. Alus suojasi 9. joulukuuta saattuetta WS14 yhdessä "HMAS Nestorin" ja "HMS Foxhoundin" kanssa. Se erkani 13. joulukuuta saattueesta aloittaen sukellusveneidentorjunnan Gibraltarin edustalla yhdessä "HMAS Nestorin" kanssa. Alukset upottivat 15. joulukuuta sukellusvene "U-127":n Cabo de São Vicenten edustalla, minkä jälkeen ne siirtyivät Gibraltarille.


title: HMS Gurkha (G63)

text: "HMS Gurkha" siirrettiin Gibraltarille saavuttuaan Välimeren laivastoon. Alus matkasi 22. joulukuuta Maltalle yhdessä risteilijä "HMS Didon" sekä hävittäjien "HMS Arrowin", "HMAS Nestorin" ja "HMS Foxhoundin" kanssa. Osasto saapui 24. joulukuuta Maltalle, josta ne jatkoivat matkaansa pari päivää myöhemmin suojaten neljää tyhjää kauppalaivaa matkalla Aleksandriaan. Saattue saapui 29. joulukuuta Aleksandriaan.


title: HMS Gurkha (G63)

text: "HMS Gurkha" suojasi 5. tammikuuta 1942 "HMS Didoa", "HMS Euryalusta" ja "HMS Naiadia" yhdessä "HMS Sikhin", "HMS Kiplingin", "HMS Kingstonin" ja "HMS Foxhoundin" kanssa muodostaen Force B:n, joka suojasi tukilaiva "HMS Glengyleä" operaatiossa MF2. Osasto siirsi 6. tammikuuta "HMS Glengylen" suojaamisen Maltalta saapuneelle Force A:lle ja osaston suojattavaksi tuli tukilaiva "HMS Breconshire", joka matkasi Aleksandriaan. Osasto saapui 9. tammikuuta Aleksandriaan.


title: HMS Gurkha (G63)

text: "HMS Gurkha" suojasi 16. tammikuuta saattuetta MW8B Aleksandriasta Maltalle yhdessä "HMS Maorin", "HMS Legionin" ja "Isaac Sweerin" kanssa operaatiossa MF3. Saattue joutui seuraavana päivänä Sollumin länsipuolella sukellusvene "U-133" hyökkäyksen kohteeksi, jolloin alukseen osui torpedo. Se syttyi tuleen ja sen ympäröi palava aluksesta valunut öljy. "Isaac Sweer" hinasi tuhoon tuomitun aluksen turvallisemmille vesille, minkä jälkeen miehistö siirrettiin hinanneeseen alukseen yhdeksää lukuun ottamatta. "Isaac Sweer" laski aluksen miehistön maihin Tobrukissa.


title: Lielirbe

text: Lielirbe (liiviksi "Īra") on kylä Liivinrannan kulttuurinsuojelualueella Latvian Ventspilsin kunnan pohjoisnurkassa. Tässä Itämeren rannalla sijaitsevassa kylässä oli vielä vuonna 1935 noin 300 asukasta ja 80 taloa, mutta nykyisin se on hylätty. Kylästä meni pieni rautatie Ventspilsiin ja Riikaan.


title: Lielirbe

text: Kylästä on maanteitse lähes 50 kilometrin matka Ventspilsiin.


title: Reine Almqvist

text: Reine Almqvist (s. 12. huhtikuuta 1949) on ruotsalainen jalkapallovalmentaja ja entinen hyökkääjä.


title: Reine Almqvist

text: Almqvist aloitti pelaajauransa IFK Göteborgissa 1967 ja nousi nopeasti joukkueen avainpelaajien joukkoon. IFK:n mestaruuteen päätyneellä kaudella 1969 hän voitti myös liigan maalikuninkuuden 15 osumallaan. Hän siirtyi kaudeksi 1973 Åtvidabergiin, josta edelleen IFK Sundsvalliin, kunnes palasi takaisin IFK Göteborgiin 1976. Toisella rupeamallaan IFK:ssa Almqvist oli jälleen hyvässä iskussa ja voitti kaudella 1977 uransa toisen maalikuninkuuden 15 osumalla.


title: Reine Almqvist

text: Kaudella 1980 Almqvist pelasi Yhdysvalloissa Seattle Soundersissa palaten tämän jälkeensä kotimaahansa pelaajavalmentajaksi. Hän toimi pelaajavalmentajana BK Häckenissä ja norjalaisessa Djervissä.


title: Reine Almqvist

text: Almqvist ripusti nappulat naulaan 1985 ja siirtyi kauden jälkeen Fredrikstadin päävalmentajaksi. Hän valmensi seuraa kolmen kauden ajan. Parhaimmillaan FFK sijoittui kausilla 1986 ja 1987 neljänneksi. Tämän jälkeen Almqvist palasi Häckeniin, jota oli luotsannut aiemmin kaudella 1983. Almqvist nosti Häckenin Allsvenskaniin ja kaudella 1993 tuloksena oli komeasti seurahistorian paras sijoitus, kuudes.


title: Reine Almqvist

text: Menestys Häckenissä poiki Almqvistille sopimuksen Helsingborgs IF:n valmentajaksi. Debyyttikauden pettymyksellisen yhdeksännen sijan jälkeen Almqvist nosti Helsingborgin taistelemaan mestaruudesta, mutta hävisi lopulta neljällä pisteellä IFK Göteborgille. Seuraava kausi toi kolmannen sijan ja Almqvist sai lopulta lähteä 1997 Helsingborgin jäätyä kuudenneksi.


title: Reine Almqvist

text: Almqvistin ura jatkui Helsingborgin jälkeen IFK Göteborgissa, mutta tulokset jäivät vaatimattomiksi, vaikka 1999 seura etenikin Ruotsin cupin finaaliin. Tämä ei kuitenkaan pelastanut Almqvistia, joka sai lähteä kauden jälkeen. Kaudella 2000 hän valmensi Landskrona BoISia kunnes siirtyi norjalaisen Brynen peräsimeen. Hän johdatti seuran Norjan cupin finaaliin 2001, mutta tulokset Tippeligaenissa jäivät kehnoiksi ja hän sai potkut kesken kauden 2003.


title: Reine Almqvist

text: Bryne-pestinsä jälkeen Almqvist luotsasi kaksi kautta FK Tønsbergiä, kunnes palasi kolmannen kerran Häckeniin kaudeksi 2006. Seura joutui kuitenkin karsimaan sarjapaikastaan Allsvenskanissa ja lopulta putosi, joten Almqvist joutui jättämään tehtävänsä. Kaudella 2007 hän valmensi pahoissa talousvaikeuksissa riutunutta Västra Frölundaa ilman palkkaa pelkillä kulukorvauksilla. Kaudella 2009 hän toimi IF Olsforsin päävalmentajana.


title: Lidl Suomi

text: Lidl on Suomen kolmanneksi suurin päivittäistavaraketju markkinaosuudella mitattuna. Kansainvälisen Lidl-ketjun Suomessa toimiva tytäryhtiö on Lidl Suomi Ky.


title: Lidl Suomi

text: Lidl-myymälöitä oli toukokuussa 2018 Suomessa yli 170. Suomen suurin Lidl-myymälä sijaitsee Kuopiossa Haapaniemenkadulla.


title: Lidl Suomi

text: Lidl Suomi Ky:n pääkonttori sijaitsee Espoon Niittykummussa. Lidlillä jakelukeskukset Laukaassa Keski-Suomessa ja Janakkalassa Etelä-Suomessa. Lisäksi yrityksen on tarkoitus avata kolmas jakelukeskus Järvenpäähän.


title: Lidl Suomi

text:
Suomen ensimmäiset kymmenen Lidl-myymälää avattiin 29. elokuuta 2002. Ensimmäisten joukossa olivat Forssan, Iisalmen, Jyväskylän, Kaarinan, Kemin, Kempeleen, Kouvolan, Lappeenrannan, Pirkkalan ja Äänekosken myymälät. Myymäläverkosto kasvoi ripeästi seuraavan parin vuoden ajan, jonka jälkeen ketjua on kasvatettu maltillisemmin. Tammikuussa 2006 myymälöitä oli 95 ja sadas myymälä avattiin 16. kesäkuuta 2006 Oulun Haapalehtoon. Elokuussa 2007 myymälöitä oli 115 ja tammikuussa 2008 121. Vuonna 2009 Lidl-myymälöitä oli 132, kun 132. myymälä avattiin Keuruulle 19. marraskuuta 2009. 135. myymälä avattiin 22. huhtikuuta 2010 Imatralle Mansikkalan kaupunginosaan. Maailman pohjoisin Lidl-myymälä sijaitsee Sodankylässä. 150. myymälä avattiin Muurameen huhtikuussa 2016.
Kesäkuussa 2009 Lidl kertoi aikomuksistaan rakentaa rakennusyhtiö YIT:n kanssa 20 pientä liikekeskusta Suomen myymälöidensä yhteyteen 2012 mennessä. Liikekeskusten laajuus vaihteli 600–1 300 neliömetrin välillä. Ensimmäinen liikekeskus avattiin 10. joulukuuta 2009 Vantaan Tammistoon.


title: Lidl Suomi

text: Voimakkaan kasvun jälkeen yritys keskittyi 2007 kehittämään valikoimaa ja markkinointia.


title: Lidl Suomi

text: Lidlin valikoima ei ollut Suomessa aluksi kovin laaja ja kotimaisten elintarvikkeiden suhteellinen osuus oli alussa pieni. Alussa kotimaisia tuotteita olivat lähinnä leivät, maidot, lihat, kananmunat ja vihannekset.


title: Lidl Suomi

text: Myöhemmin Lidlin tuotevalikoima on täydentynyt suomalaisilla elintarvikkeilla ja myyntiin on tullut myös Reilun kaupan tuotteita. Lidlin omilla tuotemerkeillä varustetut kotimaiset tuotteet tunnistaa omasta siniristilippulogosta. Vuonna 2009 Lidl on ottanut myyntiin myös luomutuotteita, joita myydään tuotemerkillä Biotrend ja ekologisia pesuaineita tuotemerkillä W5eco.


title: Lidl Suomi

text: Lidl toi mukanaan Suomeen ”eurooppalaisen kassapöydän”. Kassat oli suunniteltu toimimaan yhdessä ostoskärryjen kanssa, minkä vuoksi myymälöissä ei aluksi ollut ostoskoreja. Keväällä 2007 ostoskorit tulivat kaikkiin myymälöihin ja tätä ennen ostoskoreja oli jo ollut muun muassa joissakin keskusta-alueiden myymälöissä. Viiden toimintavuoden jälkeen Lidl luopui eurooppalaisesta kassapöydästä ja korvasi sen muista suomalaiskaupoista tutulla kassapöydällä.


title: Lidl Suomi

text: Lidlin maine Suomessa ei ollut aiemmin hyvä. Sitä pidettiin halpakauppana. Asiakkaissa korostuivat 2000-luvun ensivuosikymmenellä ääripäät: huonosti toimeentulevat ja toisaalta erittäin hyvin toimeentulevat paljon ulkomailla oleskelleet, jotka olivat tottuneet ulkomailla Lidliin. Kaupan laatumielikuva nousi kuluttajien mielissä halvasta kaupasta hinta-laatusuhteeltaan erittäin hyväksi vuoteen 2013 mennessä. Maine vastuullisena kauppana ja työpaikkana nousi myöhemmin. Muutoksen takana on tuotevalikoiman muutos ja viestinnän muutos: aluksi Lidl vältteli mediaa. Toiminnassaan Lidl seuraa kuluttajien toiveita, kun aiemmin se esimerkiksi piti lyhyitä kassatiskejä, vaikka asiakkaat inhosivat niitä.


title: Lidl Suomi

text: Marraskuussa 2018 uutisoitiin että Lidl avaa verkkokaupan Suomessa nimeltä Sportyfeel.


title: Lidl Suomi

text: Lidlin kilpailukeinona on edullinen hinta, joka näkyy myös yrityksen entisessä sloganissa "Lidl on halpa!" Nykyiset sloganit ovat "Taattua laatua, vain Lidlistä" ja "Lidl – laadukkaasti halpa". Lidlin perusarvoja ovat selkeys ja yksinkertaisuus, jotka näkyvät kaikessa toiminnassa. Niinpä muun muassa yksinkertainen linja tuotteiden esillepanossa ja myymälöiden sisustuksessa on tietoinen valinta. Yrityksen toiminta-ajatuksena on tarjota asiakkaille korkealaatuisia tuotteita halpaan hintaan. Halvan hinnoittelun mahdollistavat suuret sisäänostomäärät, logistiikkaratkaisut, tiukka hinnoittelu ja litteä organisaatio. Lidlissä ei ole käytössä etukorttijärjestelmää.


title: Lidl Suomi

text: Tuotteet ovat valmiiksi pakattuja, eikä lihan tai kalan palvelutiskejä ole. Pääosa Lidlin tuotteista on niin sanottuja "private label" -tuotteita, joista ei usein käy selville tuotteen valmistajaa. Poikkeuksen muodostavat Suomesta hankitut elintarvikkeet, jotka osin myydään suomalaisina merkkituotteina. Päivittäistavaroiden lisäksi Lidlin valikoimaan kuuluu valikoima erilaisia käyttötavaroita, kuten vaatteita, leluja ja elektroniikkaa, joita käytetään sisäänheittotuotteina.


title: Lidl Suomi

text: Lidlillä on useita omia tuotemerkkejä (katso Lidlin omat merkit). Lidlin Milbona-tuotemerkillä myytävän maidon valmistaja vaihtelee, mutta alkuperämaa on Suomi. Karlens-juomat tulevat Laitilan Wirvoitusjuomatehtaalta.


title: Lidl Suomi

text: Lidlin tuotevalikoima on ”suomalaistunut” toiminnan alkuvaiheista. Suomalaisten tavarantoimittajien määrä on viisinkertaistunut 13 vuodessa.


title: Lidl Suomi

text: Lähes kaikissa myymälöistä on paistopisteet, joista saa päivittäin tuoreita lämpimäisiä, kuten leipiä ja leivonnaisia. Uutuutena kokeillaan 2017 hampurilaisia, wrappeja ja grillattuja broilereita.


title: Lidl Suomi

text: Suomen Lidlien ainoa kahvipiste sijaitsee Sodankylän Lidlissä. Kahvipisteestä voi ostaa teetä ja kahvia. Lidl selvitti kahvipisteiden perustamista myös muihin myymälöihinsä vuonna 2014.


title: Lidl Suomi

text: Joillain Lidlin tonteilla on polttoaineen myyntipiste. Kumppaneina olivat vuonna 2006 Conoco Jet, Nesteen halpaketju Neste Express ja Shell Express.


title: Lidl Suomi

text: Lidl kuuluu suomalaiseen pullonpalautusjärjestelmään vuodesta 2003. Vuodesta 2012 lähtien Lidliin on voinut palauttaa myös Alkon pulloja. Tästä huolimatta Lidl itse myy edelleen suurimman osan virvoitusjuomistaan omaan panttijärjestelmäänsä kuuluvissa pulloissa.


title: Lidl Suomi

text: Suomalaisia tuotteita menee Lidlin myymäläverkon kautta ainakin Ruotsiin, Norjaan, Unkariin, Hollantiin ja Tanskaan. Esimerkiksi Italian ja Ranskan Lidleissä on toisinaan teemana Pohjoismaiset tuotteet, jolloin myymälöissä myydään myös suomalaisia tuotteita, kuten karjalanpiirakoita ja lakritsia.


title: Lidl Suomi

text: Yrityksen liikevaihto oli 2015 tilikaudella noin 1,4 miljardia euroa ja liikevoitto noin 70 miljoonaa euroa. Lidl on Suomessa tehnyt voittoa kaikkina tilikausinaan vuodesta 2009 lähtien.


title: Lidl Suomi

text: Lidlin markkinaosuus päivittäistavarakaupasta oli vuonna 2011 6,2 %., ja se nousi vuonna 2013 yli kahdeksaan prosenttiin ja oli vuonna 2017 9,3 prosenttia. Kahden ensimmäisen toimintakuukautensa aikana Lidl saavutti 1,7 % osuuden Suomen päivittäistavarakaupasta. Vuonna 2014 Lidl nousi Suomen kolmanneksi suurimmaksi päivittäistavarakaupaksi Suomen Lähikaupan ohi.


title: Lidl Suomi

text: Vuonna 2004 kuluttaja-asiamies huomautti Lidliä mainonnasta. Huomautuksesta Lidl sitoutui olemaan käyttämättä vertailuhintoja hedelmien ja vihannesten yhteydessä.


title: Lidl Suomi

text: Sosiaali- ja terveydenhuollon tuotevalvontakeskus alkoi tutkia 10. syyskuuta 2002, oliko Lidlin keskioluen hinnoittelu (0,89 € / 0,33 l pullo) hyvän tavan vastaista. Muissa kaupoissa olutpullo oli noin 20–30 senttiä kalliimpi. Kuukautta myöhemmin 10. lokakuuta STTV päätti, että Lidl ja sen pullottaja Mallaskoski eivät olleet rikkoneet sääntöjä, sillä olutta ei myyty tappiolla.


title: Lidl Suomi

text: Lidlin Suomeen tulon jälkeen suomalaisia alan suurtoimijoita K- ja S-ryhmää on kritisoitu bonuskorttijärjestelmistä asiakkaille aiheutuvista kuluista. Järjestelmän hintoja kohottava vaikutus on myös myönnetty S-ryhmästä. Toukokuussa 2014 YLE vertaili Suomessa toimivien kolmen suuren kauppaketjun omien merkkien edullisuuden kokoamalla 31 tuotteen ruokakorin ja laskemalla niiden vuosikulutuksen eri talouksissa. Lidl oli vertailun selvästi edullisin. Sen mukaan nelihenkiselle perheelle Lidl oli 21 prosenttia edullisempi kuin K-ryhmä ja 14 prosenttia edullisempi kuin S-ryhmä.


title: Lidl Suomi

text: Lidlin mainoskampanja, jossa esiintyi 'Epäilevä Tuomas', voitti Grand Effie Finland -palkinnon vuonna 2014. Kampanjassa käsiteltiin Lidliä koskeneita ennakkoluuloja ja sen tavoitteena oli kasvattaa erityisesti hedelmä- ja vihannesosaston myyntiä, joka nousikin 47,5 %. Lisäksi asiakasmäärä kasvoi 21 % verrattuna edelliseen vuoteen. Kampanjan takana olivat mainostoimistot Folk Finland ja Mediatoimisto Happi.


title: Lidl Suomi

text: Lidlin menestys Suomessa näkyy myös tutkimusyhtiö T-Media Oy:n tekemissä vuosittaisissa Luottamus & Maine -tutkimuksissa. Vuonna 2013 Lidl ohitti maineessa Keskon ja vuonna 2015 Lidlistä tuli vähittäiskaupan ykkönen, kun se ohitti myös S-ryhmän.


title: Lidl Suomi

text: Lidl voitti vuonna 2015 sekä Finnwatchin pääsiäismunien, että joulukonvehtien vastuullisuusvertailun. Pääsiäismunista noin 60 prosenttia oli sertifioitu kaakaon UTZ-sertifikaatilla. Kaikilla Lidlin omalla merkillä myytävillä Favorina-pääsiäismunilla on UTZ-sertifikaatti. Lidlin omien merkkien konvehtirasioista lähes 60 prosenttia oli sertifioitu, ja koko suklaakonvehtirasiatarjonnasta 44 prosenttia. Vastuullisuussertifiointi kertoo sertifikaatista riippuen esimerkiksi sen, että suklaaseen käytetyn kaakaon tuotannossa edellytetään oikeudenmukaisia työoloja ja lapsityövoiman välttämistä.


title: Lidl Suomi

text: Lidl Suomi Ky:n toimitusjohtajana toimi alussa Antti Tiitola. Tiitola oli vuoden 2008 alkupuoliskon sapattivapaalla, jonka aikana virkaa toimittavana toimitusjohtajana toimi Peter Ahlström. Vuonna 2010 Lidlin toimitusjohtaja Antti Tiitola jätti Lidlin ja aikaisemmin Lidl-ketjua rakentamassa olleesta Lauri Sipposesta tuli uusi Lidl Suomen toimitusjohtaja.


title: Lidl Suomi

text: Lidl liittyi Kaupan työnantajaliittoon vuonna 2001 ja vuonna 2003 Lidl kiisteli työehdoista Palvelualojen ammattiliitto Pam kanssa. Lidl Suomi sai ensimmäisen pääluottamusmiehen maaliskuussa 2003.


title: Lidl Suomi

text: Tammikuun alussa 2009 uutisoitiin Lidlin aloittavan oman merkonomiohjelman Tampereella, Jyväskylässä, Oulussa ja Helsingissä yhdessä Amiedun kanssa. Joulukuussa 2013 Lidl haki Suomesta opiskelijoita Saksaan kolmivuotiseen korkeakoulutukseen, josta maksetaan kuukausipalkkaa.


title: Lidl Suomi

text: Laulaja Saara Aalto teki vuonna 2012 Lidlille kappaleen "Toiveeni Tää" 10-vuotispäivän kunniaksi. Cd-singleä voi ostaa Lidleistä kautta maan, tai sen voi kuunnella maksutta 10-vuotisnettisivulla.


title: Melnsils

text: Melnsils (liiviksi "Mustānum") on kylä Latvian Liivinrannan kulttuurihistorian suojelualueella. Se on Liivinrannan kylistä kaikkein itäisin. Kylä oli alun perin liiviläisten asuttama, mutta se latvialaistui jo varhain 1900-luvun alussa. Kylässä on edelleen pysyvää asutusta ja siellä toimii muun muassa posti, kauppa ja kahvila. Kylästä on myös hyvät yhteydet Riikaan.


title: Melnsils

text: Melnsils sijaitsee Riianlahden rannalla nykyisessä Rojan kunnassa (Rojas novads, 2009 kuntajako). Melnsils on Kolkasta kuntakeskus Rojaan johtavan P131 maantien varrella, etäisyys Rojaan on 33 kilometriä.


title: The Very Best of The Small Faces

text: The Very Best of The Small Faces on Small Faces -yhtyeen vuonna 2005 julkaistu kokoelma-albumi.


title: Vaide

text: Vaide (liiviksi "Vaid") on kylä Latvian Liivinrannan kulttuurihistorian suojelualueella. Vaide on Liivinrannan kylistä kaikkein pohjoisimpana. Vuonna 1935 kylässä asui 106 asukasta, mutta nykyisin siellä asuu vain noin 10 ympärivuotista asukasta. Useimmat talot ovat edelleen tallella, mutta ne ovat vain kesäkäytössä. Kylän lähellä on leiripaikka ja yli 350 peuran sarvea käsittävä kokoelma.


title: Vaide

text: Viimeinen liivin kieltä äidinkielenään puhuva henkilö, Grizelda Kristiņa, syntyi Vaidessa.


title: Antoine Wiertz

text: Antoine Wiertz (22. helmikuuta 1806 Dinant, Alankomaiden yhdistynyt kuningaskunta – 18. kesäkuuta 1865 Bryssel, Belgia) oli belgialainen romantiikan ajan taidemaalari ja kuvanveistäjä.


title: Antoine Wiertz

text:
Wiertz oli räätälin poika. Hänen isänsä laittoi hänet opiskelemaan nuorena musiikkia, piirustusta ja kielioppia. Wiertzin taidot tunnustettiin jo nuorena, ja hänet lähetettiin Antwerpeniin taideakatemiaan, jossa hän opiskeli Willem Herreynsin ja Mathieu van Breen alaisuudessa. Wiertz asui Ranskassa 1829–1832. Hän voitti Prix de Romen 1832 ja pääsi sen turvin opiskelemaan Roomaan, Ranskan akatemiaan. Wiertz opiskeli Italiassa 1834–1836, ja häntä opetti Horace Vernet.
Italiassa Wiertz siirtyi pois maisemien ja roomalaisten elämän maalamisesta. Hän jatkoi huomattavasti haastavimmilla projekteilla. Wiertzin maalaus "Les Grecs et les Troyens se disputant le corps de Patrocle" ("Kreikkalaiset ja troijalaiset taistelevat Patrokloksen ruumiista") sai hyvän vastaanoton Italiassa ja Belgiassa, ja Wiertz tarjosi maalausta myös Pariisin salonkiin. Pariisissa maalaus sai kuitenkin huonoa palautetta, ja Wiertz päätti pettymyksen jälkeen olla hakematta Ranskan kansalaisuutta.


title: Antoine Wiertz

text: Vuonna 1839 Wiertz muutti Liègeen äitinsä kanssa. Hän maalasi elääkseen muotokuvia, mutta samalla hän teki myös maalauksia mytologisista ja historiallisista aiheista. Wiertzin äiti kuoli 1844, mikä oli kova isku hänelle. Hän muutti tämän jälkeen Liègestä Brysseliin. Vuonna 1847 Wiertz maalasi ehkä kuuluisimman taulunsa "Deux jeunes filles—La Belle Rosine" ("Kaksi nuorta naista — Kaunis Rosine"). Vuonna 1850 Belgian hallitus rakensi Wiertzille studion vastineeksi muutaman työstä. Studio rakennettiin Paestumissa sijaitsevien kreikkalaisrakennusten mallin mukaan. Wiertz kuoli studiossaan 1865. Hänen ruumiinsa palsamoitiin muinaisegpytiläiseen tapaan, ja hänet haudattiin Ixellesin kunnalliselle hautausmaalle.


title: Anssi Stenberg

text: Anssi Stenberg (s. 31. joulukuuta 1961) on suomalainen laulaja. Hän on toiminut Mannerheim-yhtyeen solistina vuodesta 1988. Stenberg on myös vuosien varrella laulanut useiden yhtyeiden levytyksissä taustalaulajana. Näitä ovat esimerkiksi Stratovarius, Kotipelto, Tunnelvision, Leverage, Thunderstone, Wolftrap, Marenne sekä Jani Liimataisen luotsaama The Dark Element. Hän toimi myös 1990- ja 2000-lukujen vaihteessa taustalaulajana Maukka Perusjätkä -yhtyeen livetilaisuuksissa. Hard Acoustic duo/triossa hän on myös mukana Kari Salmi -nimisen kitaristin säestämänä, toisinaan mukana myös Sami Virtanen slide-kitarassa. Vuoden 2011 kesällä perustettu bändi NorthWinds koostuu seuraavista soittajista: Markus Vanhala (kitara), Ismo Laukkanen (basso), Matti Suhonen (rummut), Mikko Reinamo (koskettimet), Anssi Stenberg (laulu). NorthWinds soittaa lähinnä cover-biisejä, mutta mukaan mahtuu myös bändin omia sävellyksiä.Vuodesta 2014 on toiminut myös Duo Vanhala&Stenberg(kitara:Markus Vanhala)(laulu:Anssi Stenberg) niin ikään Cover biiseistä kasatuista kappaleista.Vuonna 2018 Mannerheim band koostuu seuraavista soittajista: Guitar: Sami Virtanen, Keyboard: Antti Huopainen, Drums: Teemu Niemelä, Bass: Ari Helin, Vocals: Anssi Stenberg.


title: The Life of Joseph W. McVey

text: The Life of Joseph W. McVey on Z-Ron kahdeksas studioalbumi, joka julkaistiin vuonna 2004. Levyltä ilmestynyneen "I Hate U Bitch"-singlen paras listasijoitus Hot R&B/Hip-Hop Songs-listalla oli sija #75


title: Hannu Pohjannoro

text: Hannu Pohjannoro (s. 4. heinäkuuta 1963) on suomalainen säveltäjä. Suoritettuaan soitonopettajan tutkinnon 1987 Helsingin konservatoriossa hän opiskeli sävellystä Sibelius-Akatemiassa opettajinaan Einojuhani Rautavaara, Kalevi Aho ja Paavo Heininen, sekä Berliinin Hochschule der Künstessa opettajanaan Dieter Schnebel. Hän valmistui musiikin maisteriksi 1996 ja musiikin tohtoriksi 2009. Pohjannoro on säveltänyt runsaasti tyyliltään modernia kamarimusiikkia, mutta myös laajempia teoksia kuten kansanoopperan Romu-Heikki ja konserton neljälle käyrätorvelle ja orkesterille.


title: Hannu Pohjannoro

text: Sävellystyönsä ohella Pohjannoro on opettanut sävellystä ja musiikin teoriaa Espoon musiikkiopistossa, Helsingin konservatoriossa, Helsingin yliopistossa sekä Sibelius-Akatemiassa. Vuodesta 2005 lähtien hän on toiminut Tampereen ammattikorkeakoulun sävellyksen lehtorina.


title: Juhani Nuorvala

text: Juhani Aarne Kaleva Nuorvala (s. 5. joulukuuta 1961 Helsinki) on suomalainen säveltäjä.


title: Juhani Nuorvala

text: Juhani Nuorvala syntyi Aarne Nuorvalan ja Helena Hintikan perheeseen. Ylioppilaaksi Nuorvala tuli 1980. Hän opiskeli Sibelius-Akatemiassa valmistuen 1991 sävellyslinjalta opettajanaan Eero Hämeenniemi. Nuorvala on opiskellut sävellystä myös Pariisissa ja New Yorkissa. Hän on toiminut tuntiopettajana useissa korkeakouluissa Suomessa vuodesta 2008 alkaen. Tapiola Sinfoniettan nimikkosäveltäjä hän oli 1998.


title: Juhani Nuorvala

text: Nuorvalan tunnistettavin pääpiirre on mikrotonaalisuus. Hän on tyylillisesti laaja-alainen säveltäjä, jonka musiikista löytyy kiihkeää rytmistä sykettä, mutta myös lempeästi leijailevaa ambient-henkeä.


title: Let the Truth Be Told (Z-Ron albumi)

text: Let the Truth Be Told on Z-Ron yhdeksäs studioalbumi, joka julkaistiin vuonna 2005.


title: Broken Note

text: Broken Note on Lontoosta, Isosta-Britanniasta kotoisin oleva kahden dubstep-musiikkia tekevän miehen kokoonpano.


title: Broken Note

text: Broken Noten musiikki on vaihtelevaa; se nojautuu vahvoihin bassoraitoihin ja sino-rastafarisoundeihin. Broken Noten julkaisut on kategorisoitu dubstepiksi, mutta duon tiedetään rikkovan genrerajoja.


title: Broken Note

text: Broken Noten kappaleet ovat instrumentaalisia tai niissä on käytetty sampleja. Esimerkiksi Mortal Bass -kappaleessa käytetään Fight Club -elokuvasta otettua ääninäytettä.


title: Broken Note

text: Broken Note julkaisi ensimmäisen pitkäsoitto-cd:n Terminal Static marraskuussa vuonna 2009. Sitä ennen yhtye on julkaissut pelkästään vinyylilevylle. Pitkäsoitto sisältää Ruff-, Ad Noiseam- ja Damage-levy-yhtiöiden alaisuudessa julkaistuja kappaleita.


title: Fatbardhe Hetemaj

text: Fatbardhe ”Fade” Hetemaj (s. 20. elokuuta 1985 Skënderaj, Kosovo, Jugoslavia) on suomalainen kokoomuksen poliitikko. Hänet valittiin vuoden 2012 kunnallisvaaleissa Helsingin kaupunginvaltuustoon kaudelle 2013–2016.


title: Fatbardhe Hetemaj

text: Hetemaj tuli perheensä mukana Suomeen pakolaisena vuonna 1992. He pakenivat Kosovon albaaneihin kohdistunutta sortoa. Saatuaan pysyvän oleskeluluvan perhe muutti Oulusta Heikinharjun vastaanottokeskuksesta Helsinkiin. Hetemaj sai Suomen kansalaisuuden vuonna 2004.


title: Fatbardhe Hetemaj

text: Hetemaj’lla on sisko ja kaksi veljeä. Hänen veljensä Perparim ja Mehmet ovat molemmat ammattilaisjalkapalloilijoita. Hän on itse harrastanut salibandya ja koripalloa. Lukioaikanaan hän oli voittamassa salibandyn tyttöjen Suomen mestaruuksia Tapanilan Erässä. Hän oli pelipaikaltaan puolustaja.


title: Fatbardhe Hetemaj

text: Hetemaj kirjoitti ylioppilaaksi Helsingin luonnontiedelukiosta, minkä jälkeen hän on opiskellut kauppatieteitä. Hän valmistui kauppatieteiden kandidaatiksi englantilaisesta Worcesterin yliopistosta ja on suorittanut maisteriopintoja Svenska handelshögskolanissa Helsingissä englanninkielisessä kansainvälisen johtamisen maisteriohjelmassa.


title: Fatbardhe Hetemaj

text: Hetemaj on työskennellyt muun muassa IT-alan yritys Logican henkilöstöyksikössä ja henkilöstöpalvelualan konserni VMP Groupissa kansainvälisen rekrytoinnin yhteyspäällikkönä.


title: Fatbardhe Hetemaj

text: Suomen Pakolaisapu valitsi Hetemaj’n maaliskuussa 2009 vuoden pakolaisnaiseksi tunnustuksena hänen rasismin ja muukalaispelon vastaisesta toiminnastaan.


title: Fatbardhe Hetemaj

text: Hetemaj on tullut tunnetuksi puheenvuoroistaan mediassa. Vuonna 2009 huomiota sai hänen esiintymisensä ”Muutosten Suomi” -aiheisessa presidenttifoorumissa. Myöhemmin hän on muun muassa ollut vakituisena keskustelijana Yle Radio Suomen Taustapeilin osiossa Pyöreä pöytä ja Yle TV1:n Aamu-TV:n urheiluun keskittyneessä osiossa Jälkihiki. Hän toimi myös Euroopan komission köyhyyden ja sosiaalisen syrjäytymisen torjunnan teemavuoden 2010 lähettiläänä.


title: Fatbardhe Hetemaj

text: Hetemaj oli kokoomuksen ehdokkaana ensimmäisen kerran vuoden 2011 eduskuntavaaleissa, joissa hän sijoittui Helsingin vaalipiirissä toiselle varasijalle (4 719 ääntä) Laura Rädyn jälkeen. Hetemaj pyrki eduskuntaan jälleen vuoden 2015 vaaleissa, mutta ei tullut valituksi 3 554 äänellä.


title: Fatbardhe Hetemaj

text: Kunnallisvaaleissa 2012 Hetemaj valittiin Helsingin kaupunginvaltuustoon. Hän sai 2 169 ääntä, kahdeksanneksi eniten kokoomuksen valtuutetuista.


title: Fatbardhe Hetemaj

text: Vuoden 2014 eurovaaleissa Hetemaj toimi Alexander Stubbin vaalipäällikkönä.


title: HMS Lance

text: HMS Lance (viirinumero F87 ja G87) oli Britannian Kuninkaallisen laivaston L-luokan hävittäjä, joka palveli toisessa maailmansodassa.


title: HMS Lance

text: Alus tilattiin 31. maaliskuuta 1938 Yarrow and Companyltä Scotstounista Glasgow'sta osana vuoden 1937 laivasto-ohjelmaa. Sen köli laskettiin 1. maaliskuuta 1939 ja alus laskettiin vesille 28. marraskuuta 1940. Alus valmistui 13. toukokuuta 1941.


title: HMS Lance

text: "HMS Lance" liitettiin vastaanottokokeiden päätyttyä 4. hävittäjälaivueeseen. Alus oli koulutettavana Kotilaivastossa Scapa Flow'ssa. Se suojasi 22. toukokuuta 1941 taistelulaiva "HMS King George V":tä etsittäessä Saksan laivaston taistelulaivaa "Bismarckia" Pohjois-Atlantilta. "HMS Lancella" havaittu konevika pakotti aluksen palaamaan satamaan, mistä alus palasi 26. toukokuuta etsintöihin. Alus liittyi 28. toukokuuta taistelulaivan suojaksi "Bismarckin" upottua, minkä jälkeen se palasi osaston mukana Loch Eween.


title: HMS Lance

text: Alus määrättiin kesäkuussa Greenockiin 11. saattajaryhmään Läntisen reitin alaisuuteen, missä se suojasi Atlantin saattueita yhdessä "HMS Gurkhan" ja "HMS Legionin" kanssa. Alus suojasi 22. kesäkuuta lentotukialus "HMS Furiousia" Gibraltarille "HMS Legionin" kanssa, kun lentotukialus kuljetti lentokonetäydennystä Maltalle operaatio Railwayssä. Alus saapui 25. kesäkuuta osaston mukana Gibraltarille, jossa lentokoneet siirrettiin lentotukialus "HMS Ark Royalille". "HMS Lance" suojasi seuraavana päivänä "HMS Ark Royalia", taisteluristeilijä "HMS Renownia" ja risteilijä "HMS Hermionea" toimitettaessa koneet "HMS Faulknorin", "HMS Foresterin", "HMS Furyn" ja "HMS Legionin" kanssa. Alus palasi 28. kesäkuuta osaston mukana Gibraltarille.


title: HMS Lance

text: "HMS Lance" muodosti 30. kesäkuuta lähes saman laivasto-osaston kanssa Force B:n toimitettaessa lentokoneita Maltalle operaatiossa Railway II. Operaatiosta vapauduttuaan alus palasi heinäkuussa Greenockiin saattajatehtäviin.


title: HMS Lively (G40)

text: HMS Lively (viirinumero G40) oli Britannian Kuninkaallisen laivaston L-luokan hävittäjä, joka palveli toisessa maailmansodassa.


title: HMS Lively (G40)

text: Alus tilattiin 31. maaliskuuta 1938 Cammell Lairdilta Birkenheadistä osana vuoden 1937 laivasto-ohjelmaa. Sen köli laskettiin 20. joulukuuta 1938 työnumerolla J1038 ja alus laskettiin vesille 29. tammikuuta 1941. Aluksen pääaseistus vaihdettiin vuoden 1940 aikana nelituumaisiksi suuremman korkeuskulman omaaviksi kaksoistykkitorneiksi. Aluksesta tehdyn tarjouksen perusteella sen kustanukset olivat 458132 puntaa ilman Amiraliteetin toimittamia ase- ja viestijärjestelmiä.


title: HMS Lively (G40)

text: "HMS Lively" siirtyi palvelukseen oton jälkeen 30. heinäkuuta 1941 koeajojen päättämistä sekä varustamista varten Scapa Flowhun. Alus määrättiin elokuussa läntisen reitin alaisuuteen Greenockiin suojaamaan Atlantin saattueita.


title: HMS Lively (G40)

text: Alus aloitti 1. elokuuta kouluttautumisen Kotilaivaston mukana Scapa Flowssa, josta se lähti 22. elokuuta avustamaan Norjan rannikolla vaurioitunutta Vapaan Ranskan laivaston sukellusvene "FNFL Rubista" yhdessä "HMS Lightningin" ja risteilijä "HMS Curacoan" kanssa. Sukellusvene saatettiin Dundeehen korjattavaksi, minkä jälkeen "HMS Lively" palasi Scapa Flowhun.


title: HMS Lively (G40)

text: Aluksen koulutusjakso päättyi 28. elokuuta, minkä jälkeen se purjehti Greenockiin liittyäkseen erityissaattajaryhmään. Alus suojasi 31. elokuuta Clydestä saattuetta WS11 risteilijä "HMS Cairon" ja hävittäjien "HMS Cossackin", "HMS Highlanderin", "HMS Legionin", "HMS Winchelsean", Puolan laivaston "ORP Garlandin" ja "ORP Piorunin" sekä Alankomaiden laivaston "Isaac Sweersin" kanssa. Alus erkani 4. syyskuuta saattueesta matkaten "HMS Legionin" kanssa Gibraltarille, jossa se liittyi 4. Hävittäjälaivueeseen.


title: HMS Lively (G40)

text: "HMS Lively", "HMS Forester", "HMS Lance" and "HMS Legion" suojasivat 8. syyskuuta lentotukialus "HMS Ark Royalia" ja risteilijä "HMS Hermionea" toimitettaessa lentokonetäydennystä Maltalle operaatio Status I:ssä. Alus palasi seuraavana päivänä saman osaston mukana Gibraltarille. Alus suojasi 10. syyskuuta "HMS Ark Royalia" ja taistelulaiva "HMS Nelsonia" "HMS Zulun", "HMS Lancen" ja "HMS Legionin" kanssa toimitettaessa lentokonetäydennystä Maltalle operaatio Status II:ssa. Alus palasi 14. syyskuuta osaston mukana Gibraltarille.


title: HMS Lively (G40)

text: Alus muodosti 24. syyskuuta "HMS Duncanin", "HMS Lancen", "HMS Legionin", "HMS Furyn", "Isaac Sweersin", "ORP Garlandin" ja "ORP Piorunin" kanssa suojueen, jonka tehtävänä oli suojata operaatio Halberdiin koottua Force A:ta. Force A:ssa olivat taistelulaivat "HMS Nelson", "HMS Rodney" ja "HMS Prince of Wales" sekä lentotukialus "HMS Ark Royal". Osaston tehtävänä oli suojata saattueen GM2 matka Sisilian kapeikon lävitse. Alus jäi 27. syyskuuta osaston mukana Sisilian kapeikon edustalle odottamaan, kun saattue jatkoi Force X:n suojaamana matkaansa Maltalle. Osasto suojasi palaavien Force X:n ja saattueen MG2 paluumatkan Gibraltarille. Seuraavana päivänä saattue joutui ilmahyökkäykseen, joka jäi tuloksettomaksi tehokkaan ilmatorjunnan vuoksi. Osasto joutui Italian laivaston sukellusveneen "Aduan" hyökkäyksen kohteeksi, jolloin "HMS Lively" ja "HMS Legion" upottivat hyökkääjän syvyyspommein ().


title: HMS Lively (G40)

text: Alus palasi 1. lokakuuta Gibraltarille. Se määrättiin 12. lokakuuta Maltalle muodostettavaan Force K:hon yhdessä risteilijöiden "HMS Auroran" ja "HMS Penelopen" sekä hävittäjien "HMS Lancen" kanssa häiritsemään Italian ja Pohjois-Afrikan välisiä saattueita. Alus lähti 19. lokakuuta "HMS Lancen" kanssa Gibraltarilta Maltalle, jossa osasto aloitti toimintansa 21. lokakuuta.


title: HMS Lively (G40)

text: Alus lähti 8. marraskuuta Force K:n mukana merelle häiritäkseen meriliikennettä. Seuraavana päivänä osasto kohtasi seitsemän rahtialuksen saattueen, jonka suojana olivat hävittäjät "Fulmine", "Euro", "Maestral", "Libeccio", "Oriano" ja "Gregale". Saattueen kaukosuojana olivat risteilijät "Trento" ja "Trieste" sekä neljä hävittäjää. Force K upotti kaikki saattueen rahtialukset sekä hävittäjä "Fulminen".


title: HMS Lively (G40)

text: Force K lähti 23. marraskuuta Maltalta merelle lentokoneen havaittua Tarantosta Benghaziin matkaavan saattueen. Seuraavana päivänä kohdattiin saksalaiset huoltoalukset "Maritza" ja "Procidas" ja niitä suojanneet kaksi Italian laivaston torpedovenettä. Seuranneessa tulitaistelussa molemmat huoltoalukset tuhoutuivat. "HMS Lively" siirrettiin Maltalle palattuaan telakalle.


title: HMS Lively (G40)

text: Alus lähti 30. marraskuuta osaston mukana merelle. Seuraavana päivänä osasto kohtasi suojaamattoman joukkojenkuljetusalus "Adriation", joka upotettiin risteilijöiden tykkitulella. Osasto kohtasi ilmahyökkäyksessä vaurioituneen ja hävittäjä "Alvise da Mostan" hinaaman tankkilaivan "Irido Mantovanin", jotka upotettiin. Osasto palasi 2. joulukuuta Maltalle.


title: HMS Lively (G40)

text: "HMS Lively" suojasi 5. joulukuuta "HMS Breconshireä" "HMS Ajaxin", "HMS Neptunen", "HMS Kimberleyn" ja "HMS Kingstonin" kanssa Maltalta Kreetan eteläpuolelle, jossa Välimeren laivaston alukset ottaisivat saattovastuun Aleksandriaan. Seuraavana päivänä se erkani suojattavastaan palaten Maltalle "HMS Ajaxin" ja "HMS Neptunen" kanssa.


title: HMS Lively (G40)

text: Alus lähti 16. joulukuuta merelle "HMS Auroran", "HMS Penelopen", "HMS Lancen", "HMS Legionin", "HMS Maorin", "HMS Sikhin" ja "Isaac Sweerin" kanssa vastaanottamaan Aleksandriasta Maltalle lentokerosiinia toimittavaa "HMS Breconshireä" (operaatio MF1). Osasto joutui Italian laivaston saattuetta M42 suojanneen osaston uhkaamaksi, mutta se kohtasi "HMS Breconshiren" sovitusti. Alus kuului italialaista saattuetta vastaan hyökänneeseen osastoon (Sirten lahden ensimmäinen taistelu), mutta taistelu päättyi ratkaisemattomana italialaisten vetäytyessä. Hyökkäysosasto palasi pääosastoon, jonka mukana alus palasi seuraavana päivänä Maltalle.


title: HMS Lively (G40)

text: "HMS Lively" lähti voimakkaan laivasto-osaston mukana vielä samana päivänä uudelleen merelle kohdatakseen Italian laivaston saattueen M42 Tripolin lähistöllä. Alus välttyi 19. joulukuuta tuholta iskuosaston joutuessa italialaisten rakentamaan miinakenttään Tripolin edustalla. Alus palasi seuraavana päivänä Maltalle Force K:n rippeiden mukana.